title: 2007/821/EY: Neuvoston päätös, tehty 8 päivänä marraskuuta 2007 , viisumien myöntämisen helpottamista koskevan sopimuksen tekemisestä Euroopan yhteisön ja Albanian tasavallan välillä

text:
               19.12.2007

               FI

               Euroopan unionin virallinen lehti

               L 334/84

         NEUVOSTON PÄÄTÖS,
   tehty 8 päivänä marraskuuta 2007,
   viisumien myöntämisen helpottamista koskevan sopimuksen tekemisestä Euroopan yhteisön ja Albanian tasavallan välillä
   (2007/821/EY)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 62 artiklan 2 kohdan b alakohdan i ja ii alakohdan yhdessä sen 300 artiklan 2 kohdan ensimmäisen alakohdan ensimmäisen virkkeen ja 3 kohdan ensimmäisen alakohdan kanssa,
   ottaa huomioon komission ehdotuksen,
   ottaa huomioon Euroopan parlamentin lausunnon (1),
   sekä katsoo seuraavaa:

               (1)

               Komissio on neuvotellut Euroopan yhteisön puolesta viisumien myöntämisen helpottamista koskevan sopimuksen Albanian tasavallan kanssa.

               (2)

               Sopimus on allekirjoitettu Euroopan yhteisön puolesta 18 päivänä syyskuuta 2007, sillä edellytyksellä, että se mahdollisesti tehdään myöhemmin, 18 päivänä syyskuuta 2007 tehdyn neuvoston päätöksen mukaisesti.

               (3)

               Sopimus olisi hyväksyttävä.

               (4)

               Sopimuksella perustetaan sopimuksen hallinnoinnista vastaava sekakomitea, joka vahvistaa oman työjärjestyksensä. On aiheellista säätää tässä tapauksessa yksinkertaistetun menettelyn noudattamisesta yhteisön kannan vahvistamisessa.

               (5)

               Euroopan unionista tehtyyn sopimukseen ja Euroopan yhteisön perustamissopimukseen liitettyjen, Yhdistyneen kuningaskunnan ja Irlannin asemasta tehdyn pöytäkirjan ja Schengenin säännöstön sisällyttämisestä osaksi Euroopan unionia tehdyn pöytäkirjan mukaisesti Yhdistynyt kuningaskunta ja Irlanti eivät osallistu tämän päätöksen tekemiseen eikä se sido niitä eikä sitä sovelleta niihin.

               (6)

               Euroopan unionista tehtyyn sopimukseen ja Euroopan yhteisön perustamissopimukseen liitetyn Tanskan asemaa koskevan pöytäkirjan mukaisesti Tanska ei osallistu tämän päätöksen tekemiseen eikä päätös sido Tanskaa eikä sitä sovelleta siihen,

         ON PÄÄTTÄNYT SEURAAVAA:
   1 artikla
   Hyväksytään yhteisön puolesta Euroopan yhteisön ja Albanian tasavallan välinen sopimus viisumien myöntämisen helpottamisesta.
   Sopimuksen teksti on tämän päätöksen liitteenä.
   2 artikla
   Neuvoston puheenjohtaja tekee sopimuksen 14 artiklan 1 kohdassa määrätyn ilmoituksen (2).
   3 artikla
   Sopimuksen 12 artiklalla perustettavassa asiantuntijoiden sekakomiteassa yhteisöä edustaa komissio jäsenvaltioiden edustajien avustamana.
   4 artikla
   Komissio vahvistaa asiantuntijoiden sekakomiteassa esitettävän yhteisön kannan sopimuksen 12 artiklan 4 kohdassa tarkoitetusta komitean työjärjestyksestä kuultuaan asiasta neuvoston nimeämää erityiskomiteaa.
   5 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 8 päivänä marraskuuta 2007.

            Neuvoston puolesta

            Puheenjohtaja

         R. PEREIRA

      (1)  Lausunto annettu 24. lokakuuta 2007 (ei vielä julkaistu virallisessa lehdessä).

      (2)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.
   Euroopan yhteisön ja Albanian tasavallan välinen
   SOPIMUS
   viisumien myöntämisen helpottamisesta
   EUROOPAN YHTEISÖ,
   jäljempänä ’yhteisö’,
   ja
   ALBANIAN TASAVALTA,
   jäljempänä ’osapuolet’, jotka
   OTTAVAT HUOMIOON Euroopan yhteisön ja Albanian tasavallan välisen vakautus- ja assosiaatiosopimuksen, joka allekirjoitettiin 12 päivänä kesäkuuta 2006 ja joka tällä hetkellä säätelee suhteita Albanian tasavaltaan,
   VAHVISTAVAT aikomuksen tehdä tiivistä yhteistyötä voimassa olevien vakautus- ja assosiaatiosopimuksen rakenteiden puitteissa Albanian tasavallan ja Euroopan unionin välisen viisumijärjestelmän vapauttamiseksi Thessalonikissa 21 päivänä kesäkuuta 2003 järjestetyn EU:n ja Länsi-Balkanin maiden välisen huippukokouksen päätelmien mukaisesti,
   HALUAVAT ensimmäisenä konkreettisena askeleena kohti viisumivapaata matkustusjärjestelmää helpottaa henkilökohtaista vuorovaikutusta, joka on taloudellisten, humanitaaristen, kulttuuristen, tieteellisten ja muiden siteiden vakaan kehittymisen tärkeä edellytys, helpottamalla viisumien myöntämistä Albanian tasavallan kansalaisille,
   PITÄVÄT MIELESSÄ, että EU:n kansalaiset on 4 päivästä elokuuta 2000 vapautettu viisumipakosta heidän matkustaessaan Albanian tasavaltaan enintään 90 päiväksi 180 päivän jaksoa kohti tai kulkiessaan Albanian tasavallan alueen kautta,
   TOTEAVAT, että jos Albanian tasavalta ottaa uudelleen käyttöön EU:n kansalaisia koskevan viisumipakon, EU:n kansalaisiin sovelletaan ilman eri toimenpiteitä vastavuoroisuuden pohjalta samoja viisumien myöntämistä koskevia helpotuksia, jotka on myönnetty Albanian tasavallan kansalaisille tämän sopimuksen nojalla,
   TOTEAVAT, että viisumien myöntämisen helpottaminen ei saisi johtaa laittomaan maahanmuuttoon, ja kiinnittävät erityistä huomiota turvallisuuteen ja takaisinottoon,
   OTTAVAT HUOMIOON ilman lupaa oleskelevien henkilöiden takaisinotosta Albanian tasavallan ja Euroopan yhteisön välillä tehdyn sopimuksen voimaantulon,
   OTTAVAT HUOMIOON Yhdistyneen kuningaskunnan ja Irlannin asemasta tehdyn pöytäkirjan sekä Euroopan unionista tehtyyn sopimukseen ja Euroopan yhteisön perustamissopimukseen liitetyn, Schengenin säännöstön sisällyttämisestä osaksi Euroopan unionia tehdyn pöytäkirjan ja vahvistavat, että tämän sopimuksen määräyksiä ei sovelleta Yhdistyneeseen kuningaskuntaan eikä Irlantiin,
   OTTAVAT HUOMIOON Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemaa koskevan pöytäkirjan ja vahvistavat, että tämän sopimuksen määräyksiä ei sovelleta Tanskan kuningaskuntaan,
   OVAT SOPINEET SEURAAVAA:
   1 artikla
   Tarkoitus ja soveltamisala
   1.   Tämän sopimuksen tarkoituksena on helpottaa viisumien myöntämistä Albanian tasavallan kansalaisille sellaista oleskelua varten, jonka on tarkoitus kestää enintään 90 päivää 180 päivän jaksoa kohti.
   2.   Jos Albanian tasavalta ottaa uudelleen käyttöön EU:n kansalaisia tai tiettyjä EU:n kansalaisten ryhmiä koskevan viisumipakon, kyseisiin EU:n kansalaisiin sovelletaan ilman eri toimenpiteitä vastavuoroisuuden pohjalta samoja viisumien myöntämistä koskevia helpotuksia, jotka on myönnetty Albanian tasavallan kansalaisille tämän sopimuksen nojalla.
   2 artikla
   Yleinen lauseke
   1.   Tässä sopimuksessa määrättyjä viisumien myöntämisen helpottamista koskevia järjestelyjä sovelletaan Albanian tasavallan kansalaisiin vain siltä osin kuin heitä ei ole vapautettu viisumipakosta yhteisön tai sen jäsenvaltioiden laeilla ja asetuksilla tai tämän sopimuksen tai muiden kansainvälisten sopimusten määräyksillä.
   2.   Kysymykset, joista ei määrätä tässä sopimuksessa, ratkaistaan Albanian tasavallan tai jäsenvaltioiden kansallisen lainsäädännön tai yhteisön lainsäädännön mukaisesti; näitä ovat esimerkiksi viisumin epääminen, matkustusasiakirjojen tunnustaminen, toimeentuloon tarvittavien varojen osoittaminen sekä maahantulon epääminen ja maastapoistamiseen liittyvät toimenpiteet.
   3 artikla
   Määritelmät
   Tässä sopimuksessa tarkoitetaan

               a)

               ’jäsenvaltiolla’ mitä tahansa Euroopan unionin jäsenvaltiota, lukuun ottamatta Tanskan kuningaskuntaa, Irlantia ja Yhdistynyttä kuningaskuntaa;

               b)

               ’Euroopan unionin kansalaisella’ henkilöä, jolla on jonkin a alakohdassa määritellyn jäsenvaltion kansalaisuus;

               c)

               ’Albanian tasavallan kansalaisella’ henkilöä, jolla on Albanian kansalaisuus;

               d)

               ’viisumilla’ jäsenvaltion myöntämää lupaa tai sen tekemää päätöstä, joka vaaditaan

                           —

                           maahantuloon kaikkiaan enintään 90 päivää kestävää oleskelua varten kyseisessä jäsenvaltiossa tai useammassa jäsenvaltiossa;

                           —

                           maahantuloon kyseisen jäsenvaltion tai useamman jäsenvaltion alueen kauttakulkua varten.

               e)

               ’laillisesti oleskelevalla henkilöllä’ Albanian tasavallan kansalaista, jolla on lupa tai oikeus oleskella jonkin jäsenvaltion alueella yli 90 päivää yhteisön tai kansallisen lainsäädännön nojalla.

         4 artikla
   Matkan tarkoitusta koskevat todistusasiakirjat
   1.   Seuraavilta Albanian tasavallan kansalaisten ryhmiltä vaaditaan toisen osapuolen alueelle suuntautuvan matkan perusteluksi vain seuraavat asiakirjat:

               a)

               virallisten valtuuskuntien jäsenet, jotka osallistuvat Albanian tasavallalle osoitetun virallisen kutsun perusteella kokouksiin, kuulemisiin, neuvotteluihin tai vaihto-ohjelmiin tai tapahtumiin, joita hallitustenväliset organisaatiot järjestävät jäsenvaltioiden alueella:

                           —

                           Albanian tasavallan viranomaisen kirje, jossa vahvistetaan, että hakija on sitä edustavan valtuuskunnan jäsen, joka matkustaa jäsenvaltioiden alueelle osallistuakseen edellä mainittuihin tapahtumiin, ja virallisen kutsun jäljennös;

               b)

               liikemiehet ja liikeyritysten edustajat:

                           —

                           vastaanottajana toimivan oikeushenkilön tai yrityksen tai organisaation tai kyseisen oikeushenkilön tai yrityksen toimiston tai sivutoimiston, jäsenvaltioiden keskus- ja paikallisviranomaisten tai jäsenvaltioiden alueella pidettävien kauppa- ja teollisuusmessujen, konferenssin tai symposiumin järjestelykomitean kirjallinen kutsu, jonka Albanian tasavallan kauppakamari on hyväksynyt;

               c)

               toimittajat:

                           —

                           ammattialajärjestön antama todistus tai muu asiakirja, jossa todistetaan, että asianomainen henkilö on ammatiltaan toimittaja, ja työnantajan antama asiakirja, jossa todistetaan, että matkan tarkoituksena on toimittajan työn tekeminen;

               d)

               henkilöt, jotka osallistuvat johonkin toimintaan tieteen, kulttuurin tai taiteen alalla tai yliopistojen järjestämiin ja muihin vaihto-ohjelmiin:

                           —

                           vastaanottajana toimivan organisaation kirjallinen kutsu osallistua mainittuun toimintaan;

               e)

               kansalaisjärjestöjen edustajat, jotka matkustavat osallistuakseen koulutukseen, seminaareihin ja konferensseihin esimerkiksi vaihto-ohjelmien puitteissa:

                           —

                           vastaanottajana toimivan organisaation kirjallinen kutsu, vahvistus siitä, että henkilö edustaa kansalaisjärjestöä ja valtion viranomaisen kansallisen lainsäädännön mukaisesti antama rekisteritodistus kyseisen järjestön perustamisesta;

               f)

               koululaiset, opiskelijat, jatko-opiskelijat ja heidän saattajinaan toimivat opettajat, jotka osallistuvat opinto- tai koulutustarkoituksessa tehtäville matkoille esimerkiksi vaihto-ohjelman tai muun opiskeluun liittyvän toiminnan puitteissa:

                           —

                           vastaanottajana toimivan yliopiston, akatemian, instituutin, oppilaitoksen tai koulun kirjallinen kutsu tai ilmoittautumistodistus tai opiskelijakortti tai todistus kurssista, johon on tarkoitus osallistua;

               g)

               kansainvälisten urheilutapahtumien osanottajat ja henkilöt, jotka toimivat heidän saattajinaan työnsä vuoksi:

                           —

                           vastaanottajana toimivan organisaation kirjallinen kutsu: jäsenvaltioiden toimivaltaiset viranomaiset, kansallinen urheiluliitto tai kansallinen olympiakomitea;

               h)

               ystävyyskaupunkien järjestämien virallisten vaihto-ohjelmien osanottajat:

                           —

                           kyseisten kaupunkien kaupunginjohtajan tai pormestarin kirjallinen kutsu;

               i)

               jäsenvaltioiden alueella laillisesti oleskelevien Albanian kansalaisten luona vierailevat lähisukulaiset (puoliso, lapset tai adoptiolapset, vanhemmat tai huoltajat, isovanhemmat ja lapsenlapset):

                           —

                           vastaanottajana toimivan henkilön kirjallinen kutsu;

               j)

               sotilas- ja siviilihautausmailla vierailevat henkilöt:

                           —

                           virallinen asiakirja, joka osoittaa, että hauta on edelleen olemassa, sekä todistus hakijan ja vainajan sukulaisuus- tai muusta suhteesta;

               k)

               kommunistisen järjestelmän aikana Albanian tasavallassa poliittisen vainon kohteeksi joutuneet henkilöt:

                           —

                           poliittisen vainon kohteeksi joutuneiden integrointi-instituutin 29 päivänä heinäkuuta 1993 annetun lain nro 7748 3 artiklan mukaisesti antama todistus, josta ilmenee, että henkilö joutui kommunistisen järjestelmän aikana Albanian tasavallassa poliittisen vainon kohteeksi, sekä toimivaltaisen viranomaisen, kansallisen tai kansainvälisen järjestön (myös jäsenvaltion kansalaisjärjestön tai Euroopan unionin toimielimen) kutsu osallistua asianmukaisiin toimintoihin, mukaan lukien henkilön asemaan liittyvät toimet;

               l)

               autonkuljettajat, jotka hoitavat kansainvälistä rahti- ja matkustajaliikennettä jäsenvaltioiden alueille Albanian tasavallassa rekisteröidyillä ajoneuvoilla:

                           —

                           Albanian tasavallan kansainvälistä tieliikennettä harjoittavien kuljetusyhtiöiden kansallisen liiton (yhdistyksen) laatima kirjallinen kutsu, jossa todetaan matkojen tarkoitus, kesto ja toistumistiheys;

               m)

               matkailijat:

                           —

                           jäsenvaltioiden paikallisen konsuliyhteistyön puitteissa hyväksymän matkatoimiston tai matkanjärjestäjän antama todistus tai tosite, jossa vahvistetaan valmismatkavaraus;

               n)

               lääketieteellisistä syistä vierailevat henkilöt ja tarvittavat saattajat:

                           —

                           hoitolaitoksen virallinen asiakirja, jossa vahvistetaan hoidon tarve kyseisessä laitoksessa ja saattajan tarpeellisuus, ja todistus riittävistä rahavaroista hoidon maksamiseksi;

               o)

               jäsenvaltioiden alueella järjestettäviin kansainvälisiin messuihin, konferensseihin, symposiumeihin, seminaareihin tai muihin vastaaviin tapahtumiin osallistuvat vapaiden ammattien harjoittajat:

                           —

                           vastaanottajana toimivan organisaation kirjallinen kutsu, jossa vahvistetaan kyseisen henkilön osallistuminen tapahtumaan;

               p)

               jäsenvaltioiden alueille kulkevien kansainvälisten junien juna-, kylmäkuljetus- ja veturihenkilöstön jäsenet:

                           —

                           Albanian tasavallan toimivaltaisen rautatieyhtiön kirjallinen kutsu, jossa todetaan matkojen tarkoitus, kesto ja toistumistiheys;

               q)

               hautajaisiin osallistuvat henkilöt:

                           —

                           virallinen asiakirja, joka vahvistaa kuolemantapauksen, sekä todistus hakijan ja vainajan sukulaisuus- tai muusta suhteesta;

               r)

               uskonnollisten yhteisöjen edustajat:

                           —

                           Albanian tasavallassa rekisteröidyn uskonnollisen yhteisön kirjallinen kutsu, jossa todetaan matkojen tarkoitus, kesto ja toistumistiheys.

         2.   Tämän artiklan 1 kohdassa tarkoitetussa kirjallisessa kutsussa on mainittava seuraavat seikat:

               a)

               kutsutun etu- ja sukunimi, syntymäaika, sukupuoli, kansalaisuus, henkilöasiakirjan numero, matkan ajankohta ja tarkoitus, maahantulojen määrä ja tarvittaessa kutsutun mukana matkustavan puolison ja lasten nimet;

               b)

               kutsujana toimivan henkilön etu- ja sukunimi sekä osoite; tai

               c)

               kutsujana toimivan oikeushenkilön, yrityksen tai organisaation täydellinen nimi ja osoite ja

                           —

                           jos kutsun esittää organisaatio, kutsun allekirjoittajan nimi ja asema,

                           —

                           jos kutsun esittää oikeushenkilö tai yritys tai kyseisen oikeushenkilön tai yrityksen toimisto tai sivutoimisto, joka on sijoittautunut jonkin jäsenvaltion alueelle, sen rekisteröintinumero kyseisen jäsenvaltion kansallisen lainsäädännön mukaisesti.

         3.   Tämän artiklan 1 kohdassa mainittuihin ryhmiin kuuluville henkilöille myönnetään kaikentyyppisiä viisumeja yksinkertaistetun menettelyn mukaan ilman muita jäsenvaltioiden lainsäädännössä säädettyjä, matkan tarkoitusta koskevia perusteluja, kutsuja tai vahvistuksia.
   5 artikla
   Toistuvaisviisumien myöntäminen
   1.   Jäsenvaltioiden diplomaatti- ja konsuliedustustot myöntävät enintään viisi vuotta voimassa olevia toistuvaisviisumeja seuraaviin ryhmiin kuuluville henkilöille:

               a)

               ministerineuvoston, parlamentin, perustuslakituomioistuimen ja korkeimman oikeuden jäsenet, ellei heitä ole tällä sopimuksella vapautettu viisumipakosta tehtäviensä hoitamisen yhteydessä siten, että viisumi on voimassa heidän toimikautensa ajan, jos se kestää alle viisi vuotta;

               b)

               virallisten valtuuskuntien vakinaiset jäsenet, jotka osallistuvat Albanian tasavallalle osoitetun virallisen kutsun perusteella säännöllisesti kokouksiin, kuulemisiin, neuvotteluihin tai vaihto-ohjelmiin tai tapahtumiin, joita hallitustenväliset organisaatiot järjestävät jäsenvaltioiden alueella;

               c)

               jäsenvaltioiden alueella laillisesti oleskelevien Albanian kansalaisten luona vierailevat puolisot ja alle 21-vuotiaat tai huollettavana olevat lapset (myös adoptiolapset), siten että viisumin voimassaoloaika on rajoitettu laillisen oleskelun voimassaoloaikaan.

         2.   Jäsenvaltioiden diplomaatti- ja konsuliedustustot myöntävät enintään yhden vuoden voimassa olevia toistuvaisviisumeja seuraaviin ryhmiin kuuluville henkilöille edellyttäen, että heille on edellisen vuoden aikana myönnetty vähintään yksi viisumi ja että he ovat käyttäneet sitä kohdevaltion maahantuloa ja oleskelua koskevan lainsäädännön mukaisesti ja että heillä on perusteltu syy hakea toistuvaisviisumia:

               a)

               virallisten valtuuskuntien jäsenet, jotka osallistuvat Albanian tasavallalle osoitetun virallisen kutsun perusteella säännöllisesti kokouksiin, kuulemisiin, neuvotteluihin tai vaihto-ohjelmiin tai tapahtumiin, joita hallitustenväliset organisaatiot järjestävät jäsenvaltioiden alueella;

               b)

               liikemiehet ja liikeyritysten edustajat, jotka matkustavat säännöllisesti jäsenvaltioihin;

               c)

               henkilöt, jotka osallistuvat johonkin toimintaan tieteen, kulttuurin tai taiteen alalla sekä yliopistojen järjestämiin ja muihin vaihto-ohjelmiin ja matkustavat säännöllisesti jäsenvaltioihin;

               d)

               kansainvälisten urheilutapahtumien osanottajat ja henkilöt, jotka toimivat heidän saattajinaan työnsä vuoksi;

               e)

               toimittajat;

               f)

               ystävyyskaupunkien järjestämien virallisten vaihto-ohjelmien osanottajat;

               g)

               autonkuljettajat, jotka hoitavat kansainvälistä rahti- ja matkustajaliikennettä jäsenvaltioiden alueille Albanian tasavallassa rekisteröidyillä ajoneuvoilla;

               h)

               lääketieteellisistä syistä säännöllisesti vierailevat henkilöt ja tarvittavat saattajat;

               i)

               jäsenvaltioiden alueille kulkevien kansainvälisten junien juna-, kylmäkuljetus- ja veturihenkilöstön jäsenet;

               j)

               opiskelijat ja jatko-opiskelijat, jotka matkustavat säännöllisesti opinto- tai koulutustarkoituksessa esimerkiksi vaihto-ohjelman puitteissa;

               k)

               Albanian tasavallassa rekisteröityjen uskonnollisten yhteisöjen edustajat, jotka matkustavat säännöllisesti jäsenvaltioihin;

               l)

               kansalaisjärjestöjen edustajat, jotka matkustavat säännöllisesti jäsenvaltioihin osallistuakseen koulutukseen, seminaareihin ja konferensseihin esimerkiksi vaihto-ohjelmien puitteissa;

               m)

               kansainvälisiin messuihin, konferensseihin, symposiumeihin, seminaareihin tai muihin vastaaviin tapahtumiin osallistuvat vapaiden ammattien harjoittajat, jotka matkustavat säännöllisesti jäsenvaltioihin.

         3.   Jäsenvaltioiden diplomaatti- ja konsuliedustustot myöntävät vähintään kaksi ja enintään viisi vuotta voimassa olevia toistuvaisviisumeja tämän artiklan 2 kohdassa mainittuihin ryhmiin kuuluville henkilöille edellyttäen, että he ovat kahden edellisen vuoden aikana käyttäneet heille myönnettyä yhden vuoden toistuvaisviisumia kohdevaltion maahantuloa ja oleskelua koskevan lainsäädännön mukaisesti ja että perusteet toistuvaisviisumin hakemiselle ovat edelleen voimassa.
   4.   Tämän artiklan 1–3 kohdassa tarkoitetut henkilöt voivat oleskella jäsenvaltioiden alueella yhteensä enintään 90 päivää 180 päivän jaksoa kohti.
   6 artikla
   Viisumihakemusten käsittelymaksu
   1.   Viisumihakemusten käsittelystä peritään Albanian tasavallan kansalaisilta 35 euron maksu.
   Edellä mainittua määrää voidaan tarkistaa 14 artiklan 4 kohdassa määrätyn menettelyn mukaisesti.
   Jos Albanian tasavalta ottaa uudelleen käyttöön EU:n kansalaisia koskevan viisumipakon, Albanian tasavallan veloittama viisumimaksu saa olla korkeintaan 35 euroa tai sovittu summa, jos maksua tarkistetaan 14 artiklan 4 kohdassa säädetyn menettelyn mukaisesti.
   2.   Seuraaviin ryhmiin kuuluvat henkilöt vapautetaan viisumihakemuksen käsittelymaksusta:

               a)

               jäsenvaltioiden alueella laillisesti oleskelevien Albanian kansalaisten luona vierailevat lähisukulaiset (puoliso, lapset tai adoptiolapset, vanhemmat tai huoltajat, isovanhemmat ja lapsenlapset);

               b)

               virallisten valtuuskuntien jäsenet, jotka osallistuvat Albanian tasavallalle osoitetun virallisen kutsun perusteella kokouksiin, kuulemisiin, neuvotteluihin tai vaihto-ohjelmiin tai tapahtumiin, joita hallitustenväliset organisaatiot järjestävät jäsenvaltioiden alueella;

               c)

               ministerineuvoston, parlamentin, perustuslakituomioistuimen ja korkeimman oikeuden jäsenet, ellei heitä ole vapautettu viisumipakosta tällä sopimuksella;

               d)

               koululaiset, opiskelijat, jatko-opiskelijat ja heidän saattajinaan toimivat opettajat, jotka osallistuvat opinto- tai koulutustarkoituksessa tehtäville matkoille;

               e)

               alle kuusivuotiaat lapset;

               f)

               vammaiset ja tarvittaessa heidän saattajansa;

               g)

               henkilöt, jotka ovat asiakirjoin osoittaneet matkustavansa humanitaarisista syistä esimerkiksi siksi, että he tarvitsevat kiireellistä lääkärinhoitoa, sekä tällaisen henkilön saattaja, tai henkilöt, jotka osallistuvat lähisukulaisen hautajaisiin tai vierailevat vakavasti sairaana olevan lähisukulaisen luona;

               h)

               kansainvälisten urheilutapahtumien osanottajat ja henkilöt, jotka toimivat heidän saattajinaan työnsä vuoksi;

               i)

               henkilöt, jotka osallistuvat johonkin toimintaan tieteen, kulttuurin tai taiteen alalla sekä yliopistojen järjestämiin ja muihin vaihto-ohjelmiin;

               j)

               ystävyyskaupunkien järjestämien virallisten vaihto-ohjelmien osanottajat;

               k)

               kommunistisen järjestelmän aikana poliittisen vainon kohteeksi joutuneet henkilöt;

               l)

               eläkeläiset;

               m)

               kansalaisjärjestöjen edustajat, jotka osallistuvat kokouksiin, seminaareihin, vaihto-ohjelmiin tai kursseihin;

               n)

               toimittajat;

               o)

               Albanian tasavallassa rekisteröityjen uskonnollisten yhteisöjen edustajat;

               p)

               autonkuljettajat, jotka hoitavat kansainvälistä rahti- ja matkustajaliikennettä jäsenvaltioiden alueille Albanian tasavallassa rekisteröidyillä ajoneuvoilla;

               q)

               jäsenvaltioiden alueille kulkevien kansainvälisten junien juna-, kylmäkuljetus- ja veturihenkilöstön jäsenet;

               r)

               jäsenvaltioiden alueella järjestettäviin kansainvälisiin messuihin, konferensseihin, symposiumeihin, seminaareihin tai muihin vastaaviin tapahtumiin osallistuvat vapaiden ammattien harjoittajat.

         7 artikla
   Viisumihakemusten käsittelyajat
   1.   Jäsenvaltioiden diplomaatti- ja konsuliedustustot tekevät päätöksen viisumin myöntämisestä 10 kalenteripäivän kuluessa viisumihakemuksen ja sen liiteasiakirjojen vastaanottamisesta.
   2.   Viisumihakemusta koskevan päätöksenteon määräaikaa voidaan pidentää enintään 30 kalenteripäivään yksittäistapauksissa, erityisesti silloin kun hakemuksen käsittely vaatii lisätarkistuksia.
   3.   Kiireellisissä tapauksissa viisumihakemusta koskeva päätös voidaan tehdä kolmen päivän kuluessa tai nopeammin.
   8 artikla
   Lähtö siinä tapauksessa, että asiakirjat ovat kadonneet tai ne on varastettu
   Euroopan unionin ja Albanian tasavallan kansalaiset, jotka ovat kadottaneet henkilöasiakirjansa tai joilta ne on varastettu heidän oleskellessaan Albanian tasavallan tai jäsenvaltioiden alueella, voivat lähteä kyseiseltä alueelta ilman viisumia tai muuta lupaa esittämällä jäsenvaltioiden tai Albanian tasavallan diplomaatti- tai konsuliedustuston heille myöntämän voimassa olevan henkilöasiakirjan, joka oikeuttaa rajanylitykseen.
   9 artikla
   Viisumin voimassaoloajan pidentäminen poikkeuksellisissa olosuhteissa
   Jos Albanian tasavallan kansalaiset eivät voi lähteä jäsenvaltioiden alueelta viisumissa mainittuun määräaikaan mennessä ylivoimaisen esteen vuoksi, heidän viisuminsa voimassaoloaikaa voidaan pidentää maksutta vastaanottavan valtion soveltaman lainsäädännön mukaisesti, kunnes paluu asuinvaltioon on mahdollinen.
   10 artikla
   Diplomaattipassit
   1.   Albanian tasavallan kansalaisilta, joilla on voimassa oleva diplomaattipassi, ei vaadita viisumia jäsenvaltioiden alueelle tuloa, alueelta poistumista tai alueen kauttakulkua varten.
   2.   Tämän artiklan 1 kohdassa mainitut henkilöt voivat oleskella jäsenvaltioiden alueella enintään 90 päivää 180 päivän jaksoa kohti.
   11 artikla
   Viisumien alueellinen voimassaolo
   Albanian tasavallan kansalaisilla on oikeus matkustaa jäsenvaltioiden alueella samoin edellytyksin kuin Euroopan unionin kansalaiset, ellei jäsenvaltioiden kansallista turvallisuutta koskevista kansallisista säännöistä ja asetuksista tai sellaisia viisumeja, joiden alueellinen voimassaolo on rajattu, koskevista EU:n säännöistä muuta johdu.
   12 artikla
   Sopimuksen hallinnointia käsittelevä sekakomitea
   1.   Osapuolet perustavat asiantuntijoiden sekakomitean, jäljempänä ’komitea’, joka muodostuu Euroopan yhteisön ja Albanian tasavallan edustajista. Yhteisöä edustaa Euroopan yhteisöjen komissio jäsenvaltioiden asiantuntijoiden avustamana.
   2.   Komitean tehtävänä on muun muassa

               a)

               valvoa tämän sopimuksen täytäntöönpanoa;

               b)

               ehdottaa sopimukseen muutoksia tai lisäyksiä;

               c)

               ratkaista kiistoja, jotka johtuvat tämän sopimuksen määräysten tulkinnasta tai soveltamisesta.

         3.   Komitea kokoontuu aina tarvittaessa jommankumman osapuolen pyynnöstä ja vähintään kerran vuodessa.
   4.   Komitea vahvistaa työjärjestyksensä.
   13 artikla
   Tämän sopimuksen suhde jäsenvaltioiden ja Albanian tasavallan välillä tehtyihin kahdenvälisiin sopimuksiin
   1.   Tämän sopimuksen määräyksiä sovelletaan sopimuksen voimaantulosta alkaen ensisijaisina muihin kahden- tai monenvälisiin sopimuksiin tai järjestelyihin nähden, joita on tehty yksittäisten jäsenvaltioiden ja Albanian tasavallan välillä, siltä osin kuin viimeksi mainittujen sopimusten tai järjestelyjen määräykset koskevat tämän sopimuksen kattamia kysymyksiä.
   2.   Yksittäisten jäsenvaltioiden ja Albanian tasavallan välillä ennen 1 päivää tammikuuta 2007 allekirjoitettujen kahdenvälisten sopimusten tai järjestelyjen määräyksiä, jotka koskevat virkapassin haltijoiden vapauttamista viisumipakosta, sovelletaan vielä viiden vuoden ajan tämän sopimuksen voimaantulosta rajoittamatta kuitenkaan kyseisten jäsenvaltioiden tai Albanian tasavallan oikeutta irtisanoa kyseiset kahdenväliset sopimukset tai keskeyttää niiden soveltaminen kyseisten viiden vuoden aikana.
   14 artikla
   Loppumääräykset
   1.   Osapuolet ratifioivat tai hyväksyvät tämän sopimuksen omia menettelyjään noudattaen, ja sopimus tulee voimaan toisen sitä päivää seuraavan kuukauden ensimmäisenä päivänä, jona osapuolet ovat ilmoittaneet toisilleen saattaneensa päätökseen edellä tarkoitetut menettelyt.
   2.   Tämä sopimus on voimassa toistaiseksi, ellei sitä irtisanota tämän artiklan 5 kohdan mukaisesti.
   3.   Tätä sopimusta voidaan muuttaa osapuolten kirjallisella sopimuksella. Muutokset tulevat voimaan, kun osapuolet ovat ilmoittaneet toisilleen saattaneensa päätökseen tätä varten tarvittavat sisäiset menettelynsä.
   4.   Kumpikin osapuoli voi keskeyttää tämän sopimuksen tai sen osan soveltamisen yleiseen järjestykseen tai kansalliseen turvallisuuteen tai kansanterveyden suojaamiseen liittyvistä syistä. Päätös soveltamisen keskeyttämisestä on annettava tiedoksi toiselle osapuolelle viimeistään 48 tuntia ennen päätöksen voimaantuloa. Kun keskeyttämiseen johtaneet syyt lakkaavat olemasta voimassa, soveltamisen keskeyttäneen osapuolen on ilmoitettava tästä välittömästi toiselle osapuolelle.
   5.   Kumpi tahansa osapuoli voi irtisanoa tämän sopimuksen ilmoittamalla siitä kirjallisesti toiselle osapuolelle. Sopimuksen voimassaolo päättyy 90 päivän kuluttua päivästä, jona kyseinen ilmoitus on tehty.

      Tehty Brysselissä kahdeksantenatoista päivänä syyskuuta vuonna kaksituhattaseitsemän kahtena kappaleena sopimuspuolten virallisilla kielillä, joista jokainen teksti on yhtä todistusvoimainen.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         Za Evropsku zajednicu
         За Европску заједнитгу
         Për Kommunitetin Europian

         За Република Албания
         Por la República de Albania
         Za Albánskou republiku
         For Republikken Albanien
         Für die Republik Albanien
         Albaania Vabariigi nimel
         Για τη Δημοκρατiα της Αλβανίας
         For the Republic of Albania
         Pour la République d'Albanie
         Per la Repubblica d'Albania
         Albānijas Republikas vārdā
         Albanijos Respublikos vardu
         az Albán Köztársaság részéről
         Għar-Repubblika ta' l-Albanija
         Voor de Republiek Albanië
         W imieniu Republiki Albanii
         Pela República da Albānia
         Pentru Republica Albânia
         Za Albánsku republiku
         Za Republiko Albanijo
         Albanian tasavallan puolesta
         För Republiken Albanien
         Për Republikën e Shqipërisë

   LIITE
   SOPIMUKSEEN LIITETTY PÖYTÄKIRJA JÄSENVALTIOISTA, JOTKA EIVÄT SOVELLA TÄYSIMÄÄRÄISESTI SCHENGENIN SÄÄNNÖSTÖÄ
   Ne jäsenvaltiot, joita Schengenin säännöstö velvoittaa, mutta jotka eivät myönnä Schengen-viisumeja ennen kuin neuvosto on tehnyt asiaa koskevan päätöksen, myöntävät kansallisia viisumeja, jotka ovat voimassa ainoastaan niiden omalla alueella.
   Nämä jäsenvaltiot voivat yksipuolisesti tunnustaa Schengen-viisumit ja -oleskeluluvat niiden alueen kautta tapahtuvaa kauttakulkua varten 14 päivänä kesäkuuta 2006 tehdyn Euroopan parlamentin ja neuvoston päätöksen N:o 895/2006/EY mukaisesti.
   Koska 14 päivänä kesäkuuta 2006 tehtyä Euroopan parlamentin ja neuvoston päätöstä N:o 895/2006/EY ei sovelleta Romaniaan ja Bulgariaan, Euroopan komissio aikoo ehdottaa vastaavia määräyksiä, jotta kyseiset maat voivat yksipuolisesti tunnustaa Schengen-viisumit ja -oleskeluluvat ja muut vastaavat asiakirjat, joita ovat antaneet sellaiset jäsenvaltiot, jotka eivät ole vielä täysin integroituneet Schengen-alueeseen niiden alueen kautta tapahtuvaa kauttakulkua varten.
   YHTEINEN JULISTUS TANSKASTA
   Osapuolet toteavat, että tätä sopimusta ei sovelleta viisumien myöntämismenettelyihin Tanskan kuningaskunnan diplomaatti- ja konsuliedustustoissa.
   Tämän vuoksi on suotavaa, että Tanskan ja Albanian tasavallan viranomaiset tekevät viipymättä kahdenvälisen sopimuksen, jonka mukaan lyhytaikaista oleskelua varten myönnettävien viisumien myöntämistä helpotetaan samalla tavoin kuin Euroopan yhteisön ja Albanian tasavallan välillä tehdyssä sopimuksessa.
   YHTEINEN JULISTUS YHDISTYNEESTÄ KUNINGASKUNNASTA JA IRLANNISTA
   Osapuolet ottavat huomioon sen, että tätä sopimusta ei sovelleta Yhdistyneen kuningaskunnan eikä Irlannin alueella.
   Tämän vuoksi on suotavaa, että Yhdistyneen kuningaskunnan ja Irlannin sekä Albanian tasavallan viranomaiset tekevät kahdenväliset sopimukset viisumien myöntämismenettelyjen helpottamisesta.
   YHTEINEN JULISTUS ISLANNISTA JA NORJASTA
   Osapuolet ottavat huomioon Euroopan yhteisön sekä Norjan ja Islannin läheiset suhteet, jotka johtuvat erityisesti näiden maiden osallistumisesta Schengenin säännöstön täytäntöönpanoon, soveltamiseen ja kehittämiseen 18 päivänä toukokuuta 1999 tehdystä sopimuksesta.
   Tämän vuoksi on suotavaa, että Norjan ja Islannin sekä Albanian tasavallan viranomaiset tekevät viipymättä kahdenväliset sopimukset, joiden mukaan lyhytaikaista oleskelua varten myönnettävien viisumien myöntämistä helpotetaan samalla tavoin kuin Euroopan yhteisön ja Albanian tasavallan välillä tehdyssä sopimuksessa.
   YHTEINEN JULISTUS SVEITSIN VALALIITOSTA JA LIECHTENSTEINISTA
   (tarvittaessa)
   Jos EU:n, EY:n ja Sveitsin valaliiton sopimus Sveitsin valaliiton assosioitumisesta Schengenin säännöstön täytäntöönpanoon, soveltamiseen ja kehittämiseen ja tämän sopimuksen liitteenä olevat Liechtensteinia koskevat pöytäkirjat ovat tulleet voimaan siihen mennessä, kun neuvottelut Albanian tasavallan kanssa ovat päättyneet, myös Sveitsin ja Liechtensteinin osalta laaditaan vastaava julistus.
   EUROOPAN YHTEISÖN JULISTUS VIISUMINHAKIJOIDEN MAHDOLLISUUDESTA SAADA TIETOJA JA LYHYTAIKAISTA OLESKELUA VARTEN MYÖNNETTÄVIEN VIISUMIEN MYÖNTÄMISMENETTELYJÄ JA TARVITTAVIA LIITEASIAKIRJOJA KOSKEVIEN TIETOJEN YHDENMUKAISTAMISESTA
   Euroopan yhteisö toteaa, että läpinäkyvyys on viisuminhakijoiden kannalta tärkeää, ja muistuttaa, että Euroopan komissio antoi 19 päivänä heinäkuuta 2006 diplomaatti- ja konsuliedustustojen yhteisen konsuliohjeiston uudelleenlaadintaa koskevan lainsäädäntöehdotuksen. Ohjeistossa käsitellään viisuminhakijoiden pääsyä jäsenvaltioiden diplomaatti- ja konsuliedustustoihin.
   Viisuminhakijoille annettavien tietojen osalta Euroopan yhteisö katsoo, että olisi ryhdyttävä aiheellisiin toimenpiteisiin:

               —

               On laadittava viisuminhakijoille yleinen perustiedote viisumien hakemiseen liittyvistä menettelyistä ja edellytyksistä sekä viisumien voimassaolosta.

               —

               Euroopan yhteisö laatii luettelon sovellettavista vähimmäisvaatimuksista, jotta voidaan varmistaa, että albanialaiset hakijat saavat johdonmukaiset ja yhtenevät perustiedot ja että heiltä vaaditaan periaatteessa samat liiteasiakirjat.

         Edellä mainittuja tietoja, mukaan luettuna luettelo paikallisen konsuliyhteistyön puitteissa hyväksytyistä matkatoimistoista ja matkanjärjestäjistä, on levitettävä laajalti (konsuliedustustojen ilmoitustauluilla, esitteissä, internetsivustoilla jne.).
   Jäsenvaltioiden diplomaatti- ja konsuliedustustot antavat tietoja Schengenin säännöstön nojalla voimassa olevista mahdollisuuksista helpottaa tapauskohtaisesti ja erityisesti vilpittömässä mielessä toimivien henkilöiden osalta viisumien myöntämistä lyhytaikaista oleskelua varten.
   EUROOPAN YHTEISÖN JULISTUS VIRKAPASSIN HALTIJOITA KOSKEVAN VIISUMIPAKON TARKISTAMISESTA
   Koska yksittäisten jäsenvaltioiden ja Albanian tasavallan välisissä ennen 1 päivää tammikuuta 2007 allekirjoitetuissa kahdenvälisissä sopimuksissa tai järjestelyissä määrättyä virkapassin haltijoiden vapautusta viisumipakosta sovelletaan ainoastaan viiden vuoden ajan tämän sopimuksen voimaantulosta rajoittamatta kyseisten jäsenvaltioiden tai Albanian tasavallan oikeutta irtisanoa kyseiset kahdenväliset sopimukset tai keskeyttää niiden soveltaminen kyseisten viiden vuoden aikana, Euroopan yhteisö arvioi virkapassin haltijoiden tilanteen uudestaan viimeistään neljän vuoden kuluttua tämän sopimuksen voimaantulosta ottaen huomioon sopimukseen tämän vuoksi 14 artiklan 3 kohdassa tarkoitetun menettelyn mukaisesti mahdollisesti tehdyt muutokset.
   EUROOPAN YHTEISÖN JULISTUS VIISUMIEN MYÖNTÄMISEN HELPOTTAMISESTA PERHEENJÄSENTEN JA VILPITTÖMÄSSÄ MIELESSÄ TOIMIVIEN HAKIJOIDEN OSALTA
   Euroopan yhteisö ottaa huomioon Albanian tasavallan ehdotuksen määritellä laajemmin perheenjäsenet, joiden osalta viisumien myöntämistä olisi helpotettava, sekä merkityksen, joka tähän ryhmään kuuluvien henkilöiden liikkumisen yksinkertaistamisella on Albanian tasavallalle.
   Helpottaakseen useampien sellaisten henkilöiden liikkuvuutta, joilla on perhesiteitä (erityisesti sisaret ja veljet lapsineen) jäsenvaltioiden alueella laillisesti oleskeleviin Albanian kansalaisiin, Euroopan yhteisö kehottaa jäsenvaltioiden konsuliedustustoja käyttämään täysimääräisesti hyväkseen voimassa olevia yhteisön säännöstöön sisältyviä mahdollisuuksia helpottaa viisumien myöntämistä tähän ryhmään kuuluville henkilöille, erityisesti yksinkertaistamalla hakijoilta pyydettyjä asiakirjatodisteita, vapauttamalla heidät käsittelymaksusta ja myöntämällä tarvittaessa toistuvaisviisumeja.
   Euroopan yhteisö kehottaa lisäksi jäsenvaltioiden konsuliedustustoja käyttämään täysimääräisesti hyväkseen mahdollisuuksia helpottaa viisumien myöntämistä vilpittömässä mielessä toimiville hakijoille.


title: Neuvoston päätös (EU) 2016/833, annettu 17 päivänä toukokuuta 2016, Valtioiden välisen kansainvälisten rautatiekuljetusten järjestön (OTIF) perustaman vaarallisten aineiden kuljetusta käsittelevän asiantuntijakomitean 54. kokouksessa Euroopan unionin puolesta esitettävästä kannasta, joka koskee kansainvälisiä rautatiekuljetuksia koskevan yleissopimuksen liitteeseen C tehtäviä tiettyjä muutoksia

text:
               27.5.2016

               FI

               Euroopan unionin virallinen lehti

               L 140/12

         NEUVOSTON PÄÄTÖS (EU) 2016/833,
   annettu 17 päivänä toukokuuta 2016,
   Valtioiden välisen kansainvälisten rautatiekuljetusten järjestön (OTIF) perustaman vaarallisten aineiden kuljetusta käsittelevän asiantuntijakomitean 54. kokouksessa Euroopan unionin puolesta esitettävästä kannasta, joka koskee kansainvälisiä rautatiekuljetuksia koskevan yleissopimuksen liitteeseen C tehtäviä tiettyjä muutoksia
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 91 artiklan yhdessä sen 218 artiklan 9 kohdan kanssa,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Unioni liittyi neuvoston päätöksellä 2013/103/EU (1)9 päivänä toukokuuta 1980 tehtyyn kansainvälisiä rautatiekuljetuksia koskevaan yleissopimukseen, sellaisena kuin se on muutettuna 3 päivänä kesäkuuta 1999 tehdyllä Vilnan pöytäkirjalla, jäljempänä ’COTIF-yleissopimus’.

               (2)

               Kaikki jäsenvaltiot Kyprosta ja Maltaa lukuun ottamatta ovat COTIF-yleissopimuksen sopimuspuolia ja soveltavat sitä.

               (3)

               Euroopan parlamentin ja neuvoston direktiivissä 2008/68/EY (2) vahvistetaan vaatimukset vaarallisten aineiden maantie-, rautatie- ja sisävesikuljetuksille jäsenvaltioissa tai niiden välillä. Siinä viitataan muun muassa COTIF-yleissopimuksen liitteessä C oleviin vaarallisten aineiden kansainvälisiä rautatiekuljetuksia koskeviin määräyksiin, jäljempänä ’RID-ohjesääntö’. Direktiivin 2008/68/EY 4 artiklassa säädetään lisäksi, että jäsenvaltioiden ja kolmansien maiden väliset vaarallisten aineiden kuljetukset ovat sallittuja, jos ne suoritetaan RID-ohjesäännön vaatimusten mukaisesti, ellei liitteissä toisin osoiteta.

               (4)

               COTIF-yleissopimuksen 13 artiklan 1 kohdan d alakohdan mukaisesti perustetun vaarallisten aineiden kuljetusta käsittelevän asiantuntijakomitean, jäljempänä ’RID-asiantuntijakomitea’, odotetaan 25 päivänä toukokuuta 2016 pidettävässä 54. kokouksessaan tekevän päätöksen tietyistä RID-ohjesääntöön tehtävistä muutoksista. Näiden teknisiä standardeja tai yhdenmukaisia teknisiä vaatimuksia koskevien muutosten tavoitteena on varmistaa vaarallisten aineiden turvallinen ja tehokas kuljettaminen, samalla kun otetaan huomioon tieteen ja tekniikan kehitys alalla sekä sellaisten uusien aineiden ja tuotteiden kehittäminen, jotka aiheuttavat vaaraa niiden kuljetuksen aikana.

               (5)

               Direktiivillä 2008/68/EY perustettu vaarallisten aineiden kuljetuksia käsittelevä komitea on käynyt alustavia keskusteluja ehdotetuista muutoksista.

               (6)

               Kaikki ehdotetut muutokset ovat perusteltuja ja hyödyllisiä, ja unionin tulisi näin ollen antaa niille kannatuksensa.

               (7)

               RID-asiantuntijakomitean 54. kokouksessa esitettävän unionin kannan pitäisi perustua tämän päätöksen liitteeseen,

         ON HYVÄKSYNYT TÄMÄN PÄÄTÖKSEN:
   1 artikla
   1.   COTIF-yleissopimuksen puitteissa toimivan RID-asiantuntijakomitean 54. kokouksessa Euroopan unionin puolesta esitettävä kanta on tämän päätöksen liitteen mukainen.
   2.   Unionin edustajat RID-asiantuntijakomiteassa voivat sopia tämän päätöksen liitteessä mainittuihin asiakirjoihin tehtävistä vähäisistä muutoksista ilman neuvoston uutta päätöstä.
   2 artikla
   RID-asiantuntijakomitean tekemät päätökset julkaistaan niiden hyväksymisen jälkeen voimaantulopäivineen Euroopan unionin virallisessa lehdessä.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 17 päivänä toukokuuta 2016.

            Neuvoston puolesta

            Puheenjohtaja

         M. H. P. VAN DAM

      (1)  Neuvoston päätös 2013/103/EU, annettu 16 päivänä kesäkuuta 2011, Euroopan unionin liittymistä 9 päivänä toukokuuta 1980 tehtyyn kansainvälisiä rautatiekuljetuksia koskevaan yleissopimukseen (COTIF), sellaisena kuin se on muutettuna 3 päivänä kesäkuuta 1999 tehdyllä Vilnan pöytäkirjalla, koskevan Euroopan unionin ja Valtioiden välisen kansainvälisten rautatiekuljetusten järjestön välisen sopimuksen allekirjoittamisesta ja tekemisestä (EUVL L 51, 23.2.2013, s. 1).

      (2)  Euroopan parlamentin ja neuvoston direktiivi 2008/68/EY, annettu 24 päivänä syyskuuta 2008, vaarallisten aineiden sisämaankuljetuksista (EUVL L 260, 30.9.2008, s. 13).

      LIITE

                  Ehdotus

                  Viiteasiakirja

                  Asia

                  Huomautukset

                  Unionin kanta

                  1

                  OTIF/RID/CE/GTP/2015/2
                  OTIF/RID/CE/GTP/INF.14
                  OTIF/RID/CE/GTP/INF.15

                  Sisällytetään RID-ohjekirjaan velvoitteita kunnossapidosta vastaaville yksiköille (ECM).

                  Tekninen yhteisymmärrys OTIFin pysyvässä työryhmässä tekstin hyväksymisestä sellaisena kuin se on muutettuna

                  Hyväksytään muutokset sellaisina kuin ne ovat tarkistettuina pysyvässä työryhmässä

                  2

                  OTIF/RID/CE/GTP/2015/3

                  Erityismääräyksen TU 16 muutos RID/ADR/ADN:n 4.3 luvussa

                  Tekninen yhteisymmärrys OTIFin pysyvässä työryhmässä

                  Hyväksytään muutokset sellaisina kuin ne ovat tarkistettuina pysyvässä työryhmässä

                  3

                  OTIF/RID/CE/GTP/2015/5

                  Liikenteen harjoittajan velvollisuus antaa junan kuljettajalle tietoja vaarallisten aineiden sijainnista junassa

                  Tekninen yhteisymmärrys OTIFin pysyvässä työryhmässä

                  Hyväksytään muutokset sellaisina kuin ne ovat tarkistettuina pysyvässä työryhmässä

                  4

                  OTIF/RID/CE/GTP/2015/6

                  Joustavat irtotavarasäiliöt

                  Tekninen yhteisymmärrys OTIFin pysyvässä työryhmässä

                  Hyväksytään joustavia irtotavarasäiliöitä koskeva viiteasiakirjan OTIF/RID/CE/GTP/2015/12 teksti

                  5

                  OTIF/RID/CE/GTP/2015/7

                  Määritelmät ilmaisuille ”täysi kuorma” / ”vaunukuorma”

                  Tekninen yhteisymmärrys OTIFin pysyvässä työryhmässä

                  Hyväksytään muutokset

                  6

                  OTIF/RID/CE/GTP/2015/12
                  OTIF/RID/CE/GTP/2015/INF.2
                  OTIF/RID/CE/GTP/2015/INF.3

                  Pysyvän työryhmän hyväksymät konsolidoidut muutokset

                  Tekninen yhteisymmärrys OTIFin pysyvässä työryhmässä

                  Hyväksytään muutokset

                  7

                  Sama kuin edellä

                  Muutokset, jotka pysyvä työryhmä on jättänyt lisätarkasteltaviksi

                  —

                  —

                  8

                  Sama kuin edellä

                  Muutokset, jotka edellyttävät UNECEn ja OTIFin yhteisen kokouksen yhteistä näkemystä

                  Tehokasta multimodaaliliikennettä olisi helpotettava

                  Hyväksytään muutokset yhteisen kokouksen suosittelemassa muodossa

                  9

                  OTIF/RID/CE/GTP/2015/14

                  Ilmoitukset vaarallisiin aineisiin liittyvistä tapahtumista RID-ohjesäännön 1.8.5 kohdan mukaisesti; Hamburg-Billwerder, 3. heinäkuuta 2013

                  Tekninen yhteisymmärrys OTIFin pysyvässä työryhmässä

                  Hyväksytään muutokset sellaisina kuin ne ovat tarkistettuina pysyvässä työryhmässä

                  10

                  OTIF/RID/CE/GTP/2015/INF.4

                  Tieliikenneajoneuvoja koskeva turvaetäisyys

                  Tekninen yhteisymmärrys OTIFin pysyvässä työryhmässä

                  Hyväksytään muutokset


Avis juridique important

|

31987D0057

87/57/ETY: Neuvoston päätös, tehty 22 päivänä joulukuuta 1986, maalta peräisin olevan meren pilaantumisen ehkäisemistä koskevan yleissopimuksen muutospöytäkirjasta

Virallinen lehti nro L 024 , 27/01/1987 s. 0046 - 0046 Suomenk. erityispainos Alue 11 Nide 11 s. 0343  Ruotsink. erityispainos Alue 11 Nide 11 s. 0343

NEUVOSTON PÄÄTÖS,tehty 22 päivänä joulukuuta 1986,maalta peräisin olevan meren pilaantumisen ehkäisemistä koskevan yleissopimuksen muutospöytäkirjasta (87/57/ETY) EUROOPAN YHTEISÖJEN NEUVOSTO, jokaottaa huomioon Euroopan talousyhteisön perustamissopimuksen ja erityisesti sen 235 artiklan,ottaa huomioon komission ehdotuksen,ottaa huomioon edustajakokouksen lausunnon(1),sekä katsoo, ettäyhteisö on sopimuspuolena maalta peräisin olevan meren pilaantumisen ehkäisemistä koskevassa yleissopimuksessa(2), joka allekirjoitettiin Pariisissa 4 päivänä kesäkuuta 1974 ja tuli voimaan 6 päivänä toukokuuta 1978, sekä valtiosta toiseen tapahtuvaa ilman epäpuhtauksien kaukokulkeutumista koskevassa yleissopimuksessa(3), joka allekirjoitettiin Genevessä 14 päivänä marraskuuta 1979 ja tuli voimaan 16 päivänä maaliskuuta 1983,maalta peräisin olevan meren pilaantumisen ehkäisemistä koskevan yleissopimuksen muutospöytäkirjasta, jolla se ulotetaan koskemaan merialueen ilman epäpuhtauksien aiheuttamaa pilaantumista, neuvoteltiin ja se hyväksyttiin 26 päivänä maaliskuuta 1986 diplomaattisessa konferenssissa, johon osallistuivat Pariisin yleissopimuksen sopimuspuolet, yhteisö ja yhdeksän jäsenvaltiota mukaan lukien; mainittu pöytäkirja allekirjoitettiin yhteisön puolesta, jayhteisön on siis tarpeen hyväksyä pöytäkirja,ON PÄÄTTÄNYT SEURAAVAA:1 artikla Hyväksytään yhteisön puolesta maalta peräisin olevan meren pilaantumisen ehkäisemistä koskevan yleissopimuksen muutospöytäkirja.Pöytäkirjan teksti on liitetty tähän päätökseen.2 artikla Neuvoston puheenjohtaja tallettaa yhteisön osalta hyväksymiskirjan Ranskan tasavallan hallituksen huostaan pöytäkirjan VI artiklan 5 kohdan mukaisesti.Tehty Brysselissä 22 päivänä joulukuuta 1986.Neuvoston puolestaPuheenjohtajaG. SHAW(1) EYVL N:o C 322, 15.12.1986(2) EYVL N:o L 194, 25.7.1975, s. 5(3) EYVL N:o L 171, 27.6.1981, s. 11


title: Europolin hallintoneuvoston päätös, tehty 18 päivänä heinäkuuta 2007 , Europolin ehdoista ja menettelyistä niiden määrien mukauttamiseksi, jotka on mainittu Europolin hallintoneuvoston 16. marraskuuta 1999 tekemän päätöksen liitteessä Europolin henkilökunnalle Europolille maksettavien palkkojen ja lisien veroista

text:
               28.7.2007

               FI

               Euroopan unionin virallinen lehti

               L 196/49

      EUROPOLIN HALLINTONEUVOSTON PÄÄTÖS,
   tehty 18 päivänä heinäkuuta 2007,
   Europolin ehdoista ja menettelyistä niiden määrien mukauttamiseksi, jotka on mainittu Europolin hallintoneuvoston 16. marraskuuta 1999 tekemän päätöksen liitteessä Europolin henkilökunnalle Europolille maksettavien palkkojen ja lisien veroista
   (2007/538/EY)
   EUROPOLIN HALLINTONEUVOSTO
   ottaa huomioon Euroopan unionista tehdyn sopimuksen K.3 artiklan ja Europol-yleissopimuksen 41 artiklan 3 kohdan perusteella tehdyn Europolin, sen elinten jäsenten sekä Europolin apulaisjohtajien ja työntekijöiden (1) erioikeuksia ja -vapauksia koskevan pöytäkirjan ja erityisesti sen 10 artiklan,
   sekä ottaa huomioon seuraavaa:

               (1)

               neuvosto päätti 12. kesäkuuta 2007 hyväksyä Europolin toimihenkilöiden palkkoihin ja palkkioihin 1,5 prosentin korotuksen, joka tuli takautuvasti voimaan 1. heinäkuuta 2006,

               (2)

               hallintoneuvosto päätti 18. heinäkuuta 2007 toimeenpanna korotukset, joista mainitaan hallintoneuvoston 16. marraskuuta 1999 (2) antaman päätöksen liitteen 4 artiklassa, prosenttimääräisesti samansuuruisina ja samasta päivästä lähtien kuin neuvosto on niistä päättänyt 12. kesäkuuta 2007 1 kohdan mukaisesti,

               (3)

               hallintoneuvoston saman, 18. heinäkuuta 2007 tekemän päätöksen mukaisesti vahvistetut määrät julkaistaan Euroopan unionin virallisessa lehdessä,

         ON PÄÄTTÄNYT SEURAAVAA:
   1 artikla
   Voimaantulopäivästä 1. heinäkuuta 2006 alkaen

               1.

               Europolin hallintoneuvoston 16. marraskuuta 1999 antaman päätöksen liitteen 4 artiklan ensimmäisessä lauseessa mainittu summa muutetaan 113,68 euroksi.

               2.

               Europolin hallintoneuvoston 16. marraskuuta 1999 tekemän päätöksen liitteen 4 artiklaan sisältyvässä taulukossa euroina esitetyt summat muutetaan seuraavanlaisiksi:

                           8 % 113,68–2 002,41 euron summissa

                           10 % 2 002,42–2 758,01 euron summissa

                           12,5 % 2 758,02–3 160,83 euron summissa

                           15 % 3 160,84–3 589,60 euron summissa

                           17,5 % 3 589,61–3 992,45 euron summissa

                           20 % 3 992,46–4 382,91 euron summissa

                           22,5 % 4 382,92–4 785,73 euron summissa

                           25 % 4 785,74–5 176,21 euron summissa

                           27,5 % 5 176,22–5 579,03 euron summissa

                           30 % 5 579,04–5 969,51 euron summissa

                           32,5 % 5 969,52–6 372,33 euron summissa

                           35 % 6 372,34–6 763,42 euron summissa

                           40 % 6 763,43–7 166,26 euron summissa

                           45 % yli 7 166,27 euron summissa.

         2 artikla
   Tämä päätös julkaistaan Euroopan unionin virallisessa lehdessä.
   3 artikla
   Tämä päätös tulee voimaan sen hyväksymistä seuraavana päivänä.

      Tehty Haagissa 18 päivänä heinäkuuta 2007.

         Jaime FERNANDES

            Hallintoneuvoston puheenjohtaja

      (1)  EYVL C 221, 19.7.1997, s. 2.

      (2)  EYVL C 65, 28.2.2001, s. 8.


title: Neuvoston päätös, annettu 10 päivänä toukokuuta 2010 , Euroopan kemikaaliviraston hallintoneuvoston jäsenen nimittämisestä

text:
               13.5.2010

               FI

               Euroopan unionin virallinen lehti

               C 125/6

         NEUVOSTON PÄÄTÖS,
   annettu 10 päivänä toukokuuta 2010,
   Euroopan kemikaaliviraston hallintoneuvoston jäsenen nimittämisestä
   2010/C 125/04
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon kemikaalien rekisteröinnistä, arvioinnista, lupamenettelyistä ja rajoituksista (REACH) ja Euroopan kemikaaliviraston perustamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1907/2006 (1) ja erityisesti sen 79 artiklan,
   sekä katsoo seuraavaa:

               (1)

               Asetuksen (EY) N:o 1907/2006 79 artiklassa säädetään, että neuvoston olisi nimitettävä Euroopan kemikaaliviraston hallintoneuvoston jäseniksi yksi edustaja kustakin jäsenvaltiosta.

               (2)

               Neuvosto nimitti Euroopan kemikaaliviraston hallintoneuvostoon 27 jäsentä 7 päivänä kesäkuuta 2007 tehdyllä päätöksellä (2).

               (3)

               Bulgarian hallitus on ilmoittanut neuvostolle aikomuksestaan korvata hallintoneuvostossa oleva Bulgarian edustaja ja nimennyt ehdokkaan uudeksi edustajaksi, joka olisi nimitettävä 31 päivään toukokuuta 2011 kestäväksi kaudeksi,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään Boyko Marinov MALINOV, Bulgarian kansalainen, syntynyt 30 päivänä elokuuta 1964, Euroopan kemikaaliviraston hallintoneuvoston jäseneksi Ekaterina Spasova GECHEVA-ZAHARIEVAn tilalle kaudeksi, joka alkaa ”14 päivänä toukokuuta 2010” ja päättyy 31 päivänä toukokuuta 2011.
   2 artikla
   Tämä päätös tulee voimaan päivänä, jona se hyväksytään.
   3 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 10 päivänä toukokuuta 2010.

            Neuvoston puolesta

            Puheenjohtaja

         Á. GONZÁLEZ-SINDE REIG

      (1)  EUVL L 396, 30.12.2006, s. 1.

      (2)  EUVL C 134, 16.6.2007, s. 6.


title: Komission päätös, annettu 30 päivänä marraskuuta 2015, Euroopan unionin toimielinten vapaapäivistä vuonna 2017

text:
               2.12.2015

               FI

               Euroopan unionin virallinen lehti

               C 400/3

         KOMISSION PÄÄTÖS,
   annettu 30 päivänä marraskuuta 2015,
   Euroopan unionin toimielinten vapaapäivistä vuonna 2017
   (2015/C 400/03)

      VUODEN 2017 VAPAAPÄIVÄT

               2. tammikuuta

               uudenvuodenpäivää seuraava maanantai

               13. huhtikuuta

               kiirastorstai

               14. huhtikuuta

               pitkäperjantai

               17. huhtikuuta

               maanantai, toinen pääsiäispäivä

               1. toukokuuta

               maanantai, vapunpäivä

               9. toukokuuta

               tiistai, Robert Schumanin vuoden 1950 julistuksen vuosipäivä

               25. toukokuuta

               helatorstai

               26. toukokuuta

               helatorstaita seuraava perjantai

               5. kesäkuuta

               maanantai, toinen helluntaipäivä

               21. heinäkuuta

               perjantai, Belgian kansallispäivä

               15. elokuuta

               tiistai, Neitsyt Marian taivaaseenastumisen päivä

               1. marraskuuta

               keskiviikko, pyhäinpäivä

               2. marraskuuta

               torstai, vainajien muistopäivä

               25. joulukuuta
               –
               29. joulukuuta

               maanantai
               5 päivää joulun ja uudenvuoden välillä
               perjantai

               YHTEENSÄ

               18 päivää

         Luxemburg: samat vapaapäivät kuin Brysselissä, lukuun ottamatta perjantaita 21. heinäkuuta, jonka korvaa perjantaina 23. kesäkuuta vietettävä Luxemburgin kansallispäivä.
   Uusi työvuosi alkaa keskiviikkona 3. tammikuuta 2018.
   Maanantai 1. tammikuuta ja tiistai 2. tammikuuta 2018 luetaan kyseisen vuoden vapaapäiviksi ennakoimatta mitenkään vuoden 2018 yleisten vapaapäivien lopullista ajoittumista.
   Komissio varaa itselleen mahdollisuuden muuttaa näitä säännöksiä, mikäli sen toiminta sitä vaatii.


               15.12.2016

               FI

               Euroopan unionin virallinen lehti

               C 468/282

         P7_TA(2013)0561
   Tilintarkastustuomioistuimen jäsenen nimittäminen (Henri Grethen – LU)
   Euroopan parlamentin päätös 11. joulukuuta 2013 ehdotuksesta nimittää Henri Grethen tilintarkastustuomioistuimen jäseneksi (C7-0309/2013 – 2013/0807(NLE))
   (Kuuleminen)
   (2016/C 468/62)

      Euroopan parlamentti, joka

               —

               ottaa huomioon Euroopan unionin toiminnasta tehdyn sopimuksen 286 artiklan 2 kohdan, jonka mukaisesti neuvosto on kuullut parlamenttia (C7-0309/2013),

               —

               ottaa huomioon työjärjestyksen 108 artiklan,

               —

               ottaa huomioon talousarvion valvontavaliokunnan mietinnön (A7-0439/2013),

               A.

               ottaa huomioon, että talousarvion valvontavaliokunta kuuli kokouksessaan 7. marraskuuta 2013 neuvoston nimeämää ehdokasta tilintarkastustuomioistuimen jäseneksi,

               B.

               toteaa, että Henri Grethen täyttää Euroopan unionin toiminnasta tehdyn sopimuksen 286 artiklan 1 kohdassa tarkoitetut vaatimukset,

               1.

               antaa myönteisen lausunnon neuvoston ehdotuksesta nimittää Henri Grethen tilintarkastustuomioistuimen jäseneksi;

               2.

               kehottaa puhemiestä välittämään tämän päätöksen neuvostolle ja tiedoksi tilintarkastustuomioistuimelle sekä muille Euroopan unionin toimielimille ja jäsenvaltioiden tilintarkastuselimille.


title: 2006/248/EY: Euroopan keskuspankin päätös, tehty  13 päivänä maaliskuuta 2006 , jolla muutetaan Euroopan keskuspankin tilinpäätöksestä tehtyä päätöstä EKP/2002/11  (EKP/2006/3)

text:
               28.3.2006

               FI

               Euroopan unionin virallinen lehti

               L 89/56

      EUROOPAN KESKUSPANKIN PÄÄTÖS,
   tehty 13 päivänä maaliskuuta 2006,
   jolla muutetaan Euroopan keskuspankin tilinpäätöksestä tehtyä päätöstä EKP/2002/11
   (EKP/2006/3)
   (2006/248/EY)
   EUROOPAN KESKUSPANKIN NEUVOSTO, joka
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 26.2 artiklan,
   sekä katsoo seuraavaa:
   Avoimuuden lisäämiseksi on tarpeen esittää Euroopan keskuspankin (EKP) eläkejärjestelmä selvemmin EKP:n tileissä. Euroopan keskuspankin tilinpäätöksestä 5 päivänä joulukuuta 2002 annetun päätöksen EKP/2002/11 (1) liitettä II tulisi muuttaa siten, että siinä otetaan huomioon tämän erän sisällyttäminen EKP:n taseen vastattavaa-puolelle tase-erän 12 ”Muut velat” alaisuuteen,
   ON PÄÄTTÄNYT SEURAAVAA:
   1 artikla
   Muutokset
   Muutetaan päätöksen EKP/2002/11 liitettä II tämän päätöksen liitteen mukaisesti.
   2 artikla
   Voimaantulo
   Tämä päätös tulee voimaan sen tekemispäivänä.

      Tehty Frankfurt am Mainissa 13 päivänä maaliskuuta 2006.

            EKP:n puheenjohtaja

         Jean-Claude TRICHET

      (1)  EUVL L 58, 3.3.2003, s. 38. Päätös sellaisena kuin se on muutettuna päätöksellä EKP/2005/12 (EUVL L 311, 26.11.2005, s. 43).

      LIITE
      Päätöksen EKP/2002/11 liitteeseen II tehtävät muutokset: Taseen sisältöä ja arvostamista koskevat säännökset
      Muutetaan päätöksen EKP/2002/11 liitettä II seuraavasti:

                  1)

                  Poistetaan tase-erästä ”Vastaavaa, erä 11.3 Muu rahoitusomaisuus””Tase-erien sisältöluokkien” alaisuudesta seuraava teksti:
                  ”Eläke- ja henkilöstörahastoihin liittyvät sijoitussalkut”.

                  2)

                  Lisätään tase-erään ”Vastattavaa, erä 12.3 Sekalaiset erät””Tase-erien sisältöluokkien” alaisuuteen sen ensimmäiselle riville seuraava teksti:
                  ”Nettoeläkevelka”.

                  3)

                  Poistetaan tase-erästä ”Vastattavaa, erä 13 Varaukset””Tase-erien sisältöluokkien” alaisuudesta seuraava teksti:
                  ”Eläkkeitä”.


Avis juridique important

|

32001D0079

2001/79/YUTP: Neuvoston päätös, tehty 22 päivänä tammikuuta 2001, Euroopan unionin sotilaskomitean perustamisesta

Virallinen lehti nro L 027 , 30/01/2001 s. 0004 - 0006

Neuvoston päätös,tehty 22 päivänä tammikuuta 2001,Euroopan unionin sotilaskomitean perustamisesta(2001/79/YUTP)EUROOPAN UNIONIN NEUVOSTO, jokaottaa huomioon Euroopan unionista tehdyn sopimuksen ja erityisesti sen 28 artiklan 1 kohdan,ottaa huomioon Euroopan yhteisön perustamissopimuksen ja erityisesti sen 207 artiklan,palauttaa mieleen Euroopan unionista tehdyn sopimuksen 25 artiklan,sekä katsoo seuraavaa:(1) Euroopan unionista tehdyn sopimuksen 17 artiklan mukaisen yhteisen ulko- ja turvallisuuspolitiikan (YUTP) ja erityisesti Euroopan yhteisen turvallisuus- ja puolustuspolitiikan vahvistamisen puitteissa Nizzassa 7-11 päivänä joulukuuta 2000 kokoontunut Eurooppa-neuvosto pääsi yhteisymmärrykseen Euroopan unionin sotilaskomitean perustamisesta ja määritteli sekä komitean että sen puheenjohtajan toimenkuvan ja toiminnot.(2) Eurooppa-neuvoston antamien suuntaviivojen mukaisesti tämä komitea olisi saatettava valmiuteen aloittaa työnsä,ON PÄÄTTÄNYT SEURAAVAA:1 artiklaPerustetaan Euroopan unionin sotilaskomitea (EUSK), jäljempänä "komitea", joka muodostuu jäsenvaltioiden puolustusvoimien komentajista, joita heidän sotilasedustajansa edustavat.Puolustusvoimien komentajat kokoontuvat sotilaskomiteaan tarvittaessa.2 artiklaKomitean toimenkuva ja toiminnot määritellään Nizzan Eurooppa-neuvoston hyväksymän puheenjohtajavaltion selvityksen liitteessä IV, joka on tämän päätöksen liitteenä.3 artikla1. Neuvosto nimittää komitean puheenjohtajan, jäljempänä "puheenjohtaja", sotilaskomiteaan kokoontuneiden puolustusvoimien komentajien suosituksesta.2. Puheenjohtajan toimikausi on kolme vuotta ellei neuvosto toisin päätä. Myös hänen toimenkuvansa ja toimintonsa on määritelty edellä mainitussa liitteessä.4 artiklaTämä päätös tulee voimaan päivänä, jona se tehdään.5 artikla1. Tätä päätöstä sovelletaan päivästä, jona ensimmäinen puheenjohtaja nimitetään, viimeistään Euroopan unionin sotilasesikunnan perustamisesta tehdyn päätöksen(1) soveltamispäivästä ja periaatteessa ennen kesäkuun 2001 loppua, sanotun kuitenkaan rajoittamatta 3 artiklan 1 kohdan määräyksiä.2. Päätöksellä 2000/144/YUTP(2) perustettu väliaikainen sotilaallinen elin jatkaa tehtävissään siihen päivään asti, josta lähtien tätä päätöstä sovelletaan.6 artiklaTämä päätös julkaistaan virallisessa lehdessä.Tehty Brysselissä 22 päivänä tammikuuta 2001.Neuvoston puolestaPuheenjohtajaA. Lindh(1) Neuvoston päätös 2001/80/YUTP (ks. tämän virallisen lehden s. 7).(2) Neuvoston päätös 2000/144/YUTP, tehty 14 päivänä helmikuuta 2000, väliaikaisen sotilaallisen elimen perustamisesta (EYVL L 49, 22.2.2000, s. 2).LIITEEUROOPAN UNIONIN SOTILASKOMITEA (EUSK)1. JohdantoEurooppa-neuvosto päätti Helsingissä perustaa neuvostoon uudet pysyvät poliittiset ja sotilaalliset rakenteet, jotta Euroopan unioni voisi vastata kaikista Euroopan unionista tehdyssä sopimuksessa määritellyistä konfliktinesto- ja kriisinhallintatehtävistä, ns. Petersbergin tehtävistä.Kuten Helsingin tilanneselvityksessä todetaan, "neuvostoon perustettava" Euroopan unionin sotilaskomitea (EUSK) muodostuu puolustusvoimien komentajista, joita heidän sotilasedustajansa edustavat. Puolustusvoimien komentajat kokoontuvat sotilaskomiteaan tarvittaessa. Sotilaskomitea antaa poliittisten ja turvallisuusasioiden komitealle (PTK) sotilaallisissa kysymyksissä neuvoja ja suosituksia sekä Euroopan unionin sotilasesikunnalle (EUSE) ohjeita sotilaallisissa kysymyksissä. Sotilaskomitean puheenjohtaja osallistuu neuvoston kokouksiin tehtäessä päätöksiä, joilla on merkitystä puolustuksen alalla.Sotilaskomitea on korkein sotilasrakenne neuvostossa.Tässä tarkoituksessa sotilaskomitean tehtävänkuvaus on seuraava:2. ToimenkuvaSotilaskomitean tehtävänä on antaa PTK:lle neuvoja ja suosituksia kaikissa EU:ta koskevissa sotilaallisissa kysymyksissä. Se ohjeistaa kaikkea EU:n puitteissa toteutettavaa sotilaallista toimintaa.3. ToiminnotSotilaskomitea antaa konsensukseen perustuvia neuvoja sotilaallisissa kysymyksissä.Se on EU:n jäsenvaltioiden välinen sotilaallinen neuvonpito- ja yhteistyöfoorumi konfliktineston ja kriisinhallinnan alalla.Se antaa omasta aloitteestaan tai PTK:n pyynnöstä ja tämän määrittelemiä suuntaviivoja noudattaen neuvoja ja suosituksia PTK:lle sotilaallisissa kysymyksissä erityisesti seuraavan osalta:- kriisinhallinnan sotilaallisiin näkökohtiin liittyvän kokonaisnäkemyksen kehittäminen,- kriisinhallintaoperaatioiden ja -tilanteiden poliittiseen valvontaan ja strategiseen johtoon liittyvät sotilaalliset näkökohdat,- mahdollisten kriisien uhka-arvio,- kriisitilanteen ja sen vaikutusten sotilaallinen ulottuvuus varsinkin myöhemmän kriisinhallinnan aikana; sotilaskomitea saa tätä varten käyttöönsä tietoja tilannekeskukselta,- voimavaratavoitteiden kehittäminen, arvioiminen ja tarkistaminen sovittujen menettelyjen mukaisesti,- EU:n sotilaalliset suhteet EU:n ulkopuolisiin Naton eurooppalaisiin jäseniin, muihin EU:n ehdokasmaihin sekä muihin valtioihin ja järjestöihin, Nato mukaan lukien,- operaatioiden ja harjoitusten kustannusten arviointi.a) KriisinhallintatilanteissaSotilaskomitea antaa PTK:n pyynnöstä EUSE:n pääjohtajalle käynnistävän ohjeen sotilaallisten strategiavaihtoehtojen laatimiseksi ja esittämiseksi.Sotilaskomitea arvioi EUSE:n valmistelemat sotilaalliset strategiavaihtoehdot ja toimittaa ne PTK:lle yhdessä laatimansa arvion ja sotilaallisten neuvojen kanssa.Neuvoston valitseman sotilaallisen vaihtoehdon perusteella sotilaskomitea vahvistaa alustavan suunnitteluohjeistuksen operaation komentajaa varten.EUSE:n arvion perusteella sotilaskomitea antaa PTK:lle neuvoja ja suosituksia, jotka koskevat- operaation komentajan kehittämää operaation toiminta-ajatusta- operaation komentajan laatimaa ehdotusta operaatiosuunnitelmaksi.Sotilaskomitea antaa PTK:lle neuvoja operaation päättämiseen liittyvissä kysymyksissä.b) Operaation aikanaEUSK valvoo, että operaation komentajan johdolla toteutettavat sotilasoperaatiot pannaan asianmukaisesti täytäntöön.EUSK:n jäsenet tai heidän edustajansa ovat mukana osallistujien komiteassa.4. Sotilaskomitean puheenjohtajaEUSK:lla on pysyvä puheenjohtaja, jonka tehtävät esitetään jäljempänä.EUSK:n puheenjohtajaksi nimitetään kenraali tai amiraali, mielellään jonkin EU:n jäsenvaltion entinen puolustusvoimien komentaja.Jäsenvaltioiden puolustusvoimien komentajat valitsevat EUSK:n puheenjohtajan sovittujen menettelyjen mukaisesti ja neuvosto nimittää hänet sotilaskomiteaan kokoontuneiden puolustusvoimien komentajien suosituksesta.EUSK:n puheenjohtajan toimikausi on periaatteessa kolme vuotta, poikkeuksellisia olosuhteita lukuun ottamatta.Puheenjohtajan toimivalta on peräisin sotilasesikunnalta, jolle hän vastaa toimistaan. Puheenjohtajalla on kansainvälinen tehtävä edustaa sotilaskomiteaa tarvittaessa poliittisten ja turvallisuusasioiden komiteassa ja neuvostossa.EUSK:n puheenjohtajana hän:- johtaa puhetta sotilasedustajien ja puolustusvoimien komentajien tasolla järjestettävissä sotilaskomitean kokouksissa,- toimii sotilaskomitean edustajana, jolloin hän- osallistuu tarvittaessa poliittisten ja turvallisuusasioiden komitean kokouksiin, joissa hänellä on oikeus osallistua keskusteluun, ja on läsnä neuvoston istunnoissa tehtäessä päätöksiä, joilla on merkitystä puolustuksen kannalta,- toimii YUTP:n korkeana edustajana toimivan neuvoston pääsihteerin sotilaallisena neuvonantajana kaikissa sotilaallisissa kysymyksissä, millä varmistetaan erityisesti EU:n kriisinhallintaorganisaation sisäinen johdonmukaisuus,- johtaa sotilaskomitean työtä puolueettomasti ja konsensuksen mukaisesti,- antaa sotilaskomitean puolesta ohjeita ja neuvoja sotilasesikunnan pääjohtajalle,- toimii operaation komentajan ensisijaisena yhteyshenkilönä EU:n sotilasoperaation aikana,- ylläpitää yhteyttä puheenjohtajavaltioon tämän työohjelman valmistelemiseksi ja toteuttamiseksi.EUSK:n puheenjohtajaa avustavat hänen omat henkilökohtaiset avustajansa ja hallinnollista tukea neuvoston pääsihteeristössä antaa erityisesti sotilasesikunta.EUSK:n puheenjohtajan sijaisena hänen poissaollessaan on joku seuraavista henkilöistä:- pysyvä EUSK:n varapuheenjohtaja, jos toimi päätetään perustaa ja täyttää,- puheenjohtajavaltion edustaja, tai- sotilasedustajien vanhin.5. Muut asiatEUSK:n ja Naton sotilasviranomaisten välille luotavat suhteet määritellään EU:n ja Naton välisiä pysyviä järjestelyjä koskevassa asiakirjassa. EUSK:n suhteet EU:n ulkopuolisiin Naton eurooppalaisiin jäseniin ja muihin maihin, jotka ovat EU:n ehdokasmaita, määritellään EU:n suhteita kolmansiin maihin koskevassa asiakirjassa.EUSK:a avustaa sotilasasiain työryhmä, EUSE ja muut osastot ja yksiköt tarpeen mukaan.


title: Neuvoston päätös 2005/671/YOS, tehty 20 päivänä syyskuuta 2005, terrorismirikoksia koskevasta tiedonvaihdosta ja yhteistyöstä

text:
               29.9.2005

               FI

               Euroopan unionin virallinen lehti

               L 253/22

      NEUVOSTON PÄÄTÖS 2005/671/YOS,
   tehty 20 päivänä syyskuuta 2005,
   terrorismirikoksia koskevasta tiedonvaihdosta ja yhteistyöstä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan, 30 artiklan 1 kohdan, 31 artiklan ja 34 artiklan 2 kohdan c alakohdan,
   ottaa huomioon komission ehdotuksen,
   ottaa huomioon Euroopan parlamentin lausunnon (1),
   sekä katsoo seuraavaa:

               (1)

               Eurooppa-neuvosto totesi ylimääräisessä kokouksessaan 21 päivänä syyskuuta 2001, että terrorismi on todellinen haaste koko maailmalle ja Euroopalle ja että terrorismin torjunta on Euroopan unionin ensisijainen tavoite.

               (2)

               Eurooppa-neuvosto totesi 19 päivänä lokakuuta 2001, että se on vakaasti päättänyt torjua terrorismia sen kaikissa muodoissa kaikkialla maailmassa ja että se jatkaa pyrkimyksiään lujittaa liittoutumaa, jonka kansainvälinen yhteisö on muodostanut torjumaan terrorismia sen kaikissa muodoissa, esimerkiksi tehostamalla terrorismin torjunnasta vastaavien operatiivisten yksiköiden – Europolin, Eurojustin, tiedustelupalveluiden, poliisivoimien ja oikeusviranomaisten – välistä yhteistyötä.

               (3)

               Terrorismin torjunnassa on erittäin tärkeää, että asiaankuuluvilla yksiköillä on omalla toimialallaan käytössään mahdollisimman täydelliset ja ajanmukaiset tiedot. Jäsenvaltioiden kansalliset erityisyksiköt, oikeusviranomaiset ja Euroopan unionin asiaankuuluvat elimet kuten Europol ja Eurojust tarvitsevat ehdottomasti näitä tietoja tehtäviensä hoitamiseksi.

               (4)

               Joulukuun 19 päivänä joulukuuta 2002 tehty neuvoston päätös 2003/48/YOS poliisiyhteistyön ja oikeudellisen yhteistyön erityistoimenpiteiden toteuttamisesta terrorismin torjumiseksi yhteisen kannan 2001/931/YUTP 4 artiklan mukaisesti (2) on merkittävä vaihe terrorismin torjunnassa. Terrorismin uhkan pysyvyys ja ilmiön monimutkaisuus vaativat tiedonvaihdon tehostamista. Tiedonvaihdon soveltamisala on ulotettava koskemaan kaikkia rikosoikeudellisen menettelyn vaiheita, tuomiot mukaan luettuina, sekä kaikkia terrorismirikokseen liittyvien tutkinta- tai syytetoimien kohteena olevia tai tällaisesta rikoksesta tuomittuja henkilöitä, ryhmiä ja yhteisöjä.

               (5)

               Jäsenvaltiot eivät voi yksin toimien riittävällä tavalla toteuttaa tämän päätöksen tavoitteita, vaan ne voidaan tarvittavan vastavuoroisuuden vuoksi saavuttaa paremmin yhteisön tasolla, joten yhteisö voi toteuttaa toimia perustamissopimuksen 5 artiklassa vahvistetun toissijaisuusperiaatteen mukaisesti. Kyseisessä artiklassa vahvistetun suhteellisuusperiaatteen mukaisesti tässä päätöksessä ei ylitetä sitä, mikä on näiden tavoitteiden saavuttamiseksi tarpeen.

               (6)

               Tiedonvaihtoa toteutettaessa tällä päätöksellä ei kuitenkaan ole vaikutusta keskeisiin kansallisiin turvallisuusetuihin eikä se saisi vaarantaa henkilöiden turvallisuutta tai käynnissä olevaa tutkintaa taikka valtion turvallisuutta koskevaa tiedustelutoimintaa.

               (7)

               Tässä päätöksessä kunnioitetaan perusoikeuksia ja noudatetaan erityisesti Euroopan unionin perusoikeuskirjassa tunnustettuja periaatteita,

         ON PÄÄTTÄNYT SEURAAVAA:
   1 artikla
   Määritelmät
   Tässä päätöksessä tarkoitetaan

               a)

               ’terrorismirikoksilla’ terrorismin torjumisesta 13 päivänä kesäkuuta 2002 tehdyn neuvoston puitepäätöksen 2002/475/YOS (3) 1, 2 ja 3 artiklassa tarkoitettuja rikoksia;

               b)

               ’Europol-yleissopimuksella’ Euroopan poliisiviraston perustamisesta 26 päivänä heinäkuuta 1995 tehtyä yleissopimusta (4);

               c)

               ’Eurojust-päätöksellä’ Eurojust-yksikön perustamisesta vakavan rikollisuuden torjunnan tehostamiseksi 28 päivänä helmikuuta 2002 tehtyä neuvoston päätöstä 2002/187/YOS (5);

               d)

               ’ryhmällä tai yhteisöllä’ neuvoston puitepäätöksen 2002/475/YOS 2 artiklassa tarkoitettuja ’terroristiryhmiä’ sekä erityistoimenpiteiden toteuttamisesta terrorismin torjumiseksi 27 päivänä joulukuuta 2001 hyväksytyn yhteisen kannan 2001/931/YUTP (6) liitteenä olevassa luettelossa mainittuja ryhmiä ja yhteisöjä.

         2 artikla
   Terrorismirikoksia koskevien tietojen toimittaminen Eurojustille, Europolille ja jäsenvaltioille
   1.   Kunkin jäsenvaltion on nimettävä poliisiviranomaistensa tai muiden lainvalvontaviranomaistensa keskuudesta erityisyksikkö, jolla on kansallisen lainsäädännön mukaisesti oikeus saada ja joka kerää kaikkia asiaankuuluvia tietoja terrorismirikoksiin liittyvästä kansallisten lainvalvontaviranomaisten suorittamasta rikostutkinnasta ja toimittaa ne Europolille 3 ja 4 kohdan mukaisesti.
   2.   Kunkin jäsenvaltion on nimettävä viranomainen tai, jäsenvaltion oikeusjärjestyksen sitä edellyttäessä, useampi kuin yksi viranomainen terrorismiasioiden kansalliseksi Eurojust-yhteyshenkilöksi tai asianmukainen oikeus- tai muu toimivaltainen viranomainen, jolla on oltava kansallisen lainsäädännön mukaisesti oikeus saada ja joka voi kerätä kaikkia asiaankuuluvia tietoja terrorismirikoksiin liittyvistä syytetoimista ja tuomioista ja toimittaa ne Eurojustille 5 kohdan mukaisesti.
   3.   Kunkin jäsenvaltion on toteutettava tarvittavat toimenpiteet sen varmistamiseksi, että vähintään 4 kohdassa tarkoitetut rikostutkintatoimia koskevat sekä 5 kohdassa tarkoitetut syytetoimia ja tuomioita koskevat toimivaltaisen viranomaisen keräämät tiedot, jotka liittyvät kahteen tai useampaan jäsenvaltioon vaikuttaviin tai mahdollisesti vaikuttaviin terrorismirikoksiin, toimitetaan

               a)

               käsiteltäväksi Europolille kansallisen lainsäädännön ja Europol-yleissopimuksen määräysten mukaisesti; ja

               b)

               Eurojustille, kansallisen lainsäädännön mukaisesti ja siltä osin kuin Eurojust-päätöksen säännökset sen sallivat, jotta Eurojust voi hoitaa tehtävänsä.

         4.   Europolille 3 kohdan mukaisesti toimitettavat tiedot ovat seuraavat:

               a)

               henkilön, ryhmän tai yhteisön tunnistetiedot;

               b)

               tutkinnan kohteena olevat teot ja niitä koskevat erityiset olosuhteet;

               c)

               asianomainen rikos;

               d)

               yhteydet muihin asiaankuuluviin tapauksiin;

               e)

               viestintätekniikoiden käyttö;

               f)

               joukkotuhoaseiden hallussapidosta johtuva uhka.

         5.   Eurojustille 3 kohdan mukaisesti toimitettavat tiedot ovat seuraavat:

               a)

               rikostutkintatoimen tai syytetoimen kohteena olevan henkilön, ryhmän tai yhteisön tunnistetiedot;

               b)

               asianomainen rikos ja sitä koskevat erityiset olosuhteet;

               c)

               tiedot terrorismirikoksia koskevista lopullisista tuomioista sekä näihin rikoksiin liittyvistä erityisistä olosuhteista;

               d)

               yhteydet muihin asiaankuuluviin tapauksiin;

               e)

               oikeusapupyynnöt, mukaan luettuina tutkimusapupyynnöt, jotka on esitetty toiselle jäsenvaltiolle tai jotka toinen jäsenvaltio on esittänyt, ja niihin annetut vastaukset.

         6.   Kunkin jäsenvaltion on toteutettava tarvittavat toimenpiteet sen varmistamiseksi, että kaikki asiaankuuluvat tiedot, jotka sisältyvät asiakirjaan, tiedostoon, tietoainekseen, esineeseen tai muuhun todistusaineistoon, joka on takavarikoitu tai tuomittu menetetyksi terrorismirikoksia koskevan rikostutkinnan tai rikosoikeudellisen menettelyn kuluessa, voidaan, ottaen huomioon tarpeen olla vaarantamatta meneillään olevaa tutkintaa, mahdollisimman pian saattaa muiden asianosaisten jäsenvaltioiden viranomaisten saataville kansallisen lainsäädännön ja asianmukaisten kansainvälisten oikeudellisten välineiden mukaisesti, silloin kun terrorismirikoksia koskeva tutkinta on meneillään tai sellainen saatetaan aloittaa taikka kun syytetoimet ovat käynnissä.
   3 artikla
   Yhteiset tutkintaryhmät
   Jäsenvaltioiden on soveltuvissa tapauksissa toteutettava tarvittavat toimenpiteet perustaakseen yhteisiä tutkintaryhmiä terrorismirikoksiin liittyvän rikostutkinnan suorittamiseksi.
   4 artikla
   Oikeusapupyynnöt ja tuomioistuimen päätösten täytäntöönpano
   Kunkin jäsenvaltion on toteutettava tarvittavat toimenpiteet sen varmistamiseksi, että keskinäistä oikeusapua ja tuomioiden tunnustamista ja täytäntöönpanoa koskevat pyynnöt, jotka toinen jäsenvaltio on esittänyt terrorismirikosten yhteydessä, käsitellään kiireellisinä ja ensisijaisina.
   5 artikla
   Voimassa olevien säännösten kumoaminen
   Kumotaan päätös 2003/48/YOS.
   6 artikla
   Täytäntöönpano
   Jäsenvaltioiden on toteutettava tarvittavat toimenpiteet tämän päätöksen säännösten noudattamiseksi viimeistään 30 päivänä kesäkuuta 2006.
   7 artikla
   Alueellinen soveltaminen
   Tätä päätöstä sovelletaan Gibraltariin.
   8 artikla
   Voimaantulo
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 20 päivänä syyskuuta 2005.

            Neuvoston puolesta

            Puheenjohtaja

         M. BECKETT

      (1)  Lausunto annettu 7. kesäkuuta 2005 (ei vielä julkaistu virallisessa lehdessä).

      (2)  EYVL L 16, 22.1.2003, s. 68.

      (3)  EYVL L 164, 22.6.2002, s. 3.

      (4)  EYVL C 316, 27.11.1995, s. 2, yleissopimus sellaisena kuin se on viimeksi muutettuna 27. marraskuuta 2003 tehdyllä pöytäkirjalla (EUVL C 2, 6.1.2004, s. 3).

      (5)  EYVL L 63, 6.3.2002, s. 1, päätös sellaisena kuin se on muutettuna neuvoston päätöksellä 2003/659/YOS (EUVL L 245, 29.9.2003, s. 44).

      (6)  EYVL L 344, 28.12.2001, s. 93, yhteinen kanta sellaisena kuin se on viimeksi muutettuna yhteisellä kannalla 2005/220/YUTP (EUVL L 69, 16.3.2005, s. 59).


Avis juridique important

|

32002D0803

2002/803/EY: Neuvoston päätös, tehty 8 päivänä lokakuuta 2002, vastavuoroista tunnustamista koskevan Euroopan yhteisön ja Amerikan yhdysvaltojen välisen sopimuksen tekemisestä tehdyn päätöksen 1999/78/EY muuttamisesta

Virallinen lehti nro L 278 , 16/10/2002 s. 0022 - 0022

Neuvoston päätös,tehty 8 päivänä lokakuuta 2002,vastavuoroista tunnustamista koskevan Euroopan yhteisön ja Amerikan yhdysvaltojen välisen sopimuksen tekemisestä tehdyn päätöksen 1999/78/EY muuttamisesta(2002/803/EY)EUROOPAN UNIONIN NEUVOSTO, jokaottaa huomioon Euroopan yhteisön perustamissopimuksen ja erityisesti sen 133 artiklan yhdessä 300 artiklan 2 kohdan ensimmäisen alakohdan ensimmäisen virkkeen ja 300 artiklan 3 kohdan ensimmäisen alakohdan ensimmäisen virkkeen sekä 300 artiklan 4 kohdan kanssa,ottaa huomioon komission ehdotuksen,sekä katsoo seuraavaa:(1) Vastavuoroisesta tunnustamisesta tehdyn Euroopan yhteisön ja Amerikan yhdysvaltojen välisen sopimuksen(1), jäljempänä "sopimus", tehokkaan toiminnan varmistamiseksi on päätöstä 1999/78/EY(2) muutettava komission valtuuttamiseksi toteuttamaan kaikki sopimuksen toiminnan edellyttämät toimenpiteet.(2) Neuvoston olisi pidätettävä itsellään valtuudet päättää varsinaiseen sopimusosaan tehtävistä muutoksista,ON PÄÄTTÄNYT SEURAAVAA:Ainoa artiklaKorvataan päätöksen 1999/78/EY 3 artikla seuraavasti: " 3 artikla1. Komissio edustaa yhteisöä sopimuksen 14 artiklassa määrätyssä sekakomiteassa ja alakohtaisissa liitteissä perustetuissa alakohtaisissa sekakomiteoissa neuvoston nimeämän erityiskomitean avustamana. Komissio toteuttaa sopimuksessa tarkemmin määrätyt nimeämiset, ilmoittamiset, tietojenvaihdon ja tarkistuspyynnöt kuultuaan tätä erityiskomiteaa.2. Neuvosto määrittää määräenemmistöllä komission ehdotuksesta yhteisön kannan sekakomiteassa tehtäviin päätöksiin, jotka koskevat varsinaiseen sopimusosaan tehtäviä muutoksia sopimuksen 14 artiklan 4 kohdan g alakohdan ja 21 artiklan 2 kohdan mukaisesti.3. Kaikissa muissa tapauksissa yhteisön kannan sekakomiteassa tai alakohtaisissa sekakomiteoissa määrittää komissio kuultuaan 1 kohdassa tarkoitettua erityiskomiteaa."Tehty Luxemburgissa 8 päivänä lokakuuta 2002.Neuvoston puolestaPuheenjohtajaT. Pedersen(1) EYVL L 31, 4.2.1999, s. 3.(2) EYVL L 31, 4.2.1999, s. 1.


title: 2011/305/EU: Neuvoston päätös, annettu 21 päivänä maaliskuuta 2011 , vuosiksi 2007–2013 perustetun ulkorajarahaston täydentäviä sääntöjä koskevan Euroopan yhteisön ja Islannin tasavallan, Norjan kuningaskunnan, Sveitsin valaliiton ja Liechtensteinin ruhtinaskunnan sopimuksen tekemisestä Euroopan unionin puolesta

text:
               25.5.2011

               FI

               Euroopan unionin virallinen lehti

               L 137/1

         NEUVOSTON PÄÄTÖS,
   annettu 21 päivänä maaliskuuta 2011,
   vuosiksi 2007–2013 perustetun ulkorajarahaston täydentäviä sääntöjä koskevan Euroopan yhteisön ja Islannin tasavallan, Norjan kuningaskunnan, Sveitsin valaliiton ja Liechtensteinin ruhtinaskunnan sopimuksen tekemisestä Euroopan unionin puolesta
   (2011/305/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 77 artiklan 2 kohdan d alakohdan yhdessä 218 artiklan 6 kohdan a alakohdan v alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän,
   sekä katsoo seuraavaa:

               (1)

               Ulkorajarahaston perustamisesta vuosiksi 2007–2013 osana yhteisvastuuta ja maahanmuuttovirtojen hallintaa koskevaa yleisohjelmaa 23 päivänä toukokuuta 2007 tehdyn Euroopan parlamentin ja neuvoston päätöksen N:o 574/2007/EY (1) 11 artiklan mukaisesti Schengenin säännöstön määräysten täytäntöönpanoon, soveltamiseen ja kehittämiseen osallistuvat kolmannet maat osallistuvat rahastoon kyseisen päätöksen mukaisesti, ja tarvittavin järjestelyin olisi täsmennettävä tällaiseen osallistumiseen liittyvät täydentävät säännöt, myös säännökset, joilla varmistetaan yhteisön taloudellisten etujen suojaaminen ja tilintarkastustuomioistuimen toimivalta tehdä tarkastuksia.

               (2)

               Neuvosto antoi 20 päivänä joulukuuta 2007 komissiolle valtuutuksen aloittaa neuvottelut Islannin tasavallan, Norjan kuningaskunnan, Sveitsin valaliiton ja Liechtensteinin ruhtinaskunnan kanssa; kyseiset neuvottelut päätettiin 30 päivänä kesäkuuta 2009.

               (3)

               Vuosiksi 2007–2013 perustetun ulkorajarahaston täydentäviä sääntöjä koskeva Euroopan yhteisön ja Islannin tasavallan, Norjan kuningaskunnan, Sveitsin valaliiton ja Liechtensteinin ruhtinaskunnan sopimus, jäljempänä ’sopimus’, on allekirjoitettu unionin puolesta 19 päivänä maaliskuuta 2010 ja sitä sovelletaan väliaikaisesti 30 päivänä marraskuuta 2009 annetun neuvoston päätöksen 2010/374/EU (2) mukaisesti, kunnes se myöhempänä ajankohtana tehdään.

               (4)

               Lissabonin sopimuksen tultua voimaan 1 päivänä joulukuuta 2009 tämän sopimuksen osapuolet ovat sopimusta allekirjoitettaessa sopineet Euroopan unionin ja Islannin tasavallan, Norjan kuningaskunnan, Sveitsin valaliiton ja Liechtensteinin ruhtinaskunnan yhteisestä julistuksesta vuosiksi 2007–2013 perustetun ulkorajarahaston täydentäviä sääntöjä koskevasta Euroopan yhteisön ja Islannin tasavallan, Norjan kuningaskunnan, Sveitsin valaliiton ja Liechtensteinin ruhtinaskunnan sopimuksesta; julistus on liitetty sopimukseen ja siinä todetaan, että Euroopan unioni on korvannut Euroopan yhteisön, jonka seuraaja se on.

               (5)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, Tanskan asemasta tehdyn pöytäkirjan 1 ja 2 artiklan mukaisesti Tanska ei osallistu tämän päätöksen hyväksymiseen, se ei sido Tanskaa eikä sitä sovelleta Tanskaan. Koska tämä päätös perustuu Schengenin säännöstöön, Tanska päättää pöytäkirjan 4 artiklan mukaisesti kuuden kuukauden kuluessa siitä, kun neuvosto on hyväksynyt tämän päätöksen, saattaako se sen osaksi kansallista lainsäädäntöään.

               (6)

               Tällä päätöksellä kehitetään niitä Schengenin säännöstön määräyksiä, joihin Yhdistynyt kuningaskunta ei osallistu Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin 29 päivänä toukokuuta 2000 tehdyn neuvoston päätöksen 2000/365/EY (3) mukaisesti. Yhdistynyt kuningaskunta ei sen vuoksi osallistu tämän päätöksen hyväksymiseen, se ei sido Yhdistynyttä kuningaskuntaa eikä sitä sovelleta Yhdistyneeseen kuningaskuntaan.

               (7)

               Tällä päätöksellä kehitetään niitä Schengenin säännöstön määräyksiä, joihin Irlanti ei osallistu Irlannin pyynnöstä saada osallistua joihinkin Schengenin säännöstön määräyksiin 28 päivänä helmikuuta 2002 tehdyn neuvoston päätöksen 2002/192/EY (4) mukaisesti. Irlanti ei sen vuoksi osallistu päätöksen hyväksymiseen, se ei sido Irlantia eikä sitä sovelleta Irlantiin.

               (8)

               Sopimus olisi tehtävä,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään unionin puolesta vuosiksi 2007–2013 perustetun ulkorajarahaston täydentäviä sääntöjä koskeva Euroopan yhteisön ja Islannin tasavallan, Norjan kuningaskunnan, Sveitsin valaliiton ja Liechtensteinin ruhtinaskunnan sopimus, jäljempänä ’sopimus’ (5), sekä siihen liittyvät julistukset.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus tallettaa unionin puolesta sopimuksen 13 artiklan 2 kohdassa tarkoitettu hyväksymisasiakirja unionia sitovasti.
   3 artikla
   Tämä päätös tulee voimaan päivänä, jona se hyväksytään.
   4 artikla
   Tämä päätös julkaistaan Euroopan unionin virallisessa lehdessä.

      Tehty Brysselissä 21 päivänä maaliskuuta 2011.

            Neuvoston puolesta

            Puheenjohtaja

         MARTONYI J.

      (1)  EUVL L 144, 6.6.2007, s. 22.

      (2)  EUVL L 169, 3.7.2010, s. 22.

      (3)  EYVL L 131, 1.6.2000, s. 43.

      (4)  EYVL L 64, 7.3.2002, s. 20.

      (5)  Sopimus on julkaistu virallisessa lehdessä EUVL L 169, 3.7.2010, s. 24 yhdessä allekirjoittamista koskevan päätöksen kanssa.


Avis juridique important

|

41994D0028

Schengenin säännöstö - Toimeenpanevan komitean päätös, tehty 22 päivänä joulukuuta 1994, 75 artiklan mukaisesta todistuksesta, mikä oikeuttaa lääkärin määräämien huumaavien ja/tai psykotrooppisten aineiden mukana kuljettamiseen (SCH/Com-ex (94) 28 rev)

Virallinen lehti nro L 239 , 22/09/2000 s. 0463 - 0468

TOIMEENPANEVAN KOMITEAN PÄÄTÖS,tehty 22 päivänä joulukuuta 1994,artiklan 75 mukaisesta todistuksesta, mikä oikeuttaa lääkärin määräämien huumaavien ja/tai psykotrooppisten aineiden mukana kuljettamiseen(SCH/Com-ex (94) 28 rev)TOIMEENPANEVA KOMITEA, jokaottaa huomioon Schengenin sopimuksen soveltamisesta tehdyn yleissopimuksen 132 artiklan, jaedellä mainitun sopimuksen 75 artiklan,ON TEHNYT SEURAAVAN PÄÄTÖKSEN:Hyväksytään liitteenä oleva asiakirja SCH/stup (94) 21 rev 2, joka on todistus oikeudesta kuljettaa mukana lääkärin määräämiä huumaavia ja/tai psykotrooppisia aineita.Bonnissa 22 päivänä joulukuuta 1994.PuheenjohtajaBernd SchmidbauerTodistus oikeudesta kuljettaa mukana lääkärin määräämiä huumaavia ja/tai psykotrooppisia aineita - Schengenin toimeenpanosopimuksen 75 artiklaSCH/Stup (94) 21 rev 21. Schengenin sopimuksen jäsenvaltiot ovat hyväksyneet Schengenin soveltamissopimuksen 75 artiklan mukaisesti todistuksen (liite 1) tässä esitetyssä muodossa. Jäsenvaltiot käyttävät todistusta yhtenäisesti, ja se annetaan kunkin maan jollakin virallisella kielellä. Lomakkeeseen painetuista kohdista on englannin- ja ranskankieliset käännökset lomakkeen taustapuolella.2. Todistus voidaan antaa sellaisille samassa valtiossa vakinaisesti asuville henkilöillle, joiden tarkoituksena on matkustaa johonkin toiseen Schengenin sopimukseen kuuluvaan valtioon ja jotka tarvitsevat matkan aikana lääkärinhoidon piiriin kuuluvia huumaavia aineita. Todistuksen voimassaoloaika on korkeintaan 30 vrk.3. Toimivaltainen viranomainen myöntää tai vahvistaa todistuksen lääkärin määräyksen perusteella. Jokaisesta lääkärin määräämästä huumaavasta aineesta vaaditaan erillinen todistus. Toimivaltaisen viranomaisen haltuun jää jäljennös todistuksista.4. Lääkäri voi määrätä matkan aikana tarvittavia huumaavia aineita korkeintaan 30 vuorokaudeksi. Matkan kesto voi olla tätä aikaa lyhyempi.5. Kukin jäsenvaltio on nimennyt asiaan liittyvien kysymysten selvittämistä varten oman yhteydenottopaikan (liite 2). Tällainen yhteydenottopaikka on Belgiassa, Luxemburgissa ja Alankomaissa sama kuin todistuksen myöntävä tai vahvistava toimivaltainen viranomainen.LIITE 1>PIC FILE= "L_2000239FI.046502.EPS">>PIC FILE= "L_2000239FI.046601.EPS">LIITE 2KESKUSVIRANOMAISET, JOIHIN OTETAAN YHTEYTTÄ KUN ILMENEE ONGELMIA(Yleissopimuksen 75 artikla)BELGIA:Ministère de la Santé publiqueInspection générale de la PharmacieQuartier VésaleCité administrative de l'EtatB - 1010 Bruxelles P. (32-2) 210 49 28 F. (32-2) 210 63 70SAKSA:Ministerium für Arbeit, Gesundheit und Soziales des Landes Nordrhein-WestfalenPharmaziedezernatHorionplatz 1 - Landeshaus D - 40213 Düsseldorf P. (49-211) 837 35 91 F. (49-211) 837 36 62KREIKKA:Ministère de SantéDirection de MedicamentsDivision de StupefiantsRue Aristotelous 17 Athenes P. 5225301ESPANJA:Servicio de Restricción de EstupefacientesDirección Gral. de Farmacia y Productos SanitariosMinisterio de Sanidad y ConsumoCalle Principe de Vergara, 54 E - 28006 - Madrid . Espagne . Päällikkö: D. Luis Dominguez Arques P. (34-1) 575 27 63 F. (34-1) 578 12 31RANSKA:Ministère de la SantéDirection générale de la Santé1, place de Fontenoy F - 75350 Paris cedex 07 SP P. (33) (140) 56 47 16 tai (33) (140) 56 43 41 F. (33) (140) 56 40 54ITALIA:Ministero SanitàDirezione generale Servizio farmaceuticoUfficio centrale StupefacentiVia della Civiltà Romana, 7 I - 00144 Roma P. (39-06) 59 94 31 77 F. (39-06) 59 94 33 65LUXEMBURG:Ministère de la SantéDirection de la SantéL - 2935 Luxembourg P: (352) 478 55 50 F: (352) 48 49 03ALANKOMAAT:Hoofdinspectie voor de geneesmiddelen van het Staatstoezicht op de Volksgezondheid P.O. Box 5406 NL - 2280 HK Rijswijk P: (31-70) 340 64 23ITÄVALTA:Bundesministerium für Gesundheit, Sport und KonsumentenschutzAbteilung II/C/18Radetzkysstraße 2 A - 1030 Wien P. 711 72 47 34 F. 713 86 14PORTUGALI:Instituto nacional da Farmacia e do Medicamento (INFARMED)Parque de SaúdeAv. do Brazil, 53 L - 1700 Lisboa F. (351-1) 795 91 16(1)(1) Edellyttää ylemmän viranomaisen hyväksymistä.


title: 2004/538/EY, Euratom:Neuvoston päätös, tehty 29 päivänä kesäkuuta 2004, Euroopan unionin neuvoston varapääsihteerin nimittämisestä

text:
               7.7.2004

               FI

               Euroopan unionin virallinen lehti

               L 236/17

      NEUVOSTON PÄÄTÖS,
   tehty 29 päivänä kesäkuuta 2004,
   Euroopan unionin neuvoston varapääsihteerin nimittämisestä
   (2004/538/EY, Euratom)
   EUROOPAN UNIONIN NEUVOSTO, joka
   ottaa huomioon Euroopan yhteisön perustamissopimuksen ja erityisesti sen 207 artiklan 2 kohdan,
   ottaa huomioon Euroopan atomienergiayhteisön perustamissopimuksen ja erityisesti sen 121 artiklan 2 kohdan,
   sekä katsoo seuraavaa:

         ON PÄÄTTÄNYT SEURAAVAA:
   1 artikla
   Pierre DE BOISSIEU nimitetään Euroopan unionin neuvoston varapääsihteeriksi viiden vuoden pituiseksi toimikaudeksi 18 päivästä lokakuuta 2004 alkaen.
   2 artikla
   Neuvoston puheenjohtaja huolehtii tämän päätöksen ilmoittamisesta Pierre DE BOISSIEUlle.
   Päätös julkaistaan Euroopan unionin virallisessa lehdessä.

      Tehty Brysselissä 29 päivänä kesäkuuta 2004.

            Neuvoston puolesta

            Puheenjohtaja

         B. AHERN